COMISIA NAŢIONALĂ A PIEŢEI FINANCIARE
 

H O T Ă R Î R E 

cu privire la aprobarea Regulilor Bursei de Valori a Moldovei 

 

nr. 62/14  din  26.12.2008
 

Monitorul Oficial nr.37-40/125 din 20.02.2009

 

* * *

 

În temeiul art.1 alin.(1), art.3, art.4 alin.(1) şi alin.(2), art.8 lit.b), art.21 alin.(1), art.22 alin.(1) şi alin.(2) din Legea nr.192-XIV din 12.11.1998 "Privind Comisia Naţională a Pieţei Financiare" (republicată în Monitorul Oficial al Republicii Moldova, 2007, nr.117-126) şi art.47 alin.(2) din Legea nr.199-XIV din 18.11.1998 "Cu privire la piaţa valorilor mobiliare" (republicată în Monitorul Oficial al Republicii Moldova, 2008, nr.183-185, art.655), Comisia Naţională a Pieţei Financiare

HOTĂRĂŞTE: 

1. Se aprobă Regulile Bursei de Valori a Moldovei, adoptate de Consiliul Bursei de Valori a Moldovei (proces-verbal nr.07/08 din 17.11.2008), în redacţie nouă, conform anexei. 

2. Se abrogă Hotărîrea Comisiei Naţionale a Valorilor Mobiliare nr.17/5 din 19.05.2000 "Cu privire la aprobarea Regulilor Bursei de Valori a Moldovei", cu modificările şi completările ulterioare. 

3. Prezenta hotărîre intră în vigoare din data publicării.

REGULILE

Bursei de Valori a Moldovei 

 

NOŢIUNI DE BAZĂ ŞI ABREVIERI 

În înţelesul prezentelor Reguli, termenii şi expresiile de mai jos au următoarele semnificaţii: 

Acces direct în SAIT – se referă la posibilitatea persoanei de a introduce cotaţii sau de a raporta tranzacţii direct în SAIT, prin intermediul unui terminal (PC). 

Activitate bursieră pe piaţa valorilor mobiliare – activitate organizată a pieţei valorilor mobiliare, desfăşurată de participantul profesionist la piaţa valorilor mobiliare, orientată spre crearea infrastructurii şi prestarea serviciilor, care asigură efectuarea tranzacţiilor civile cu valori mobiliare între participanţii la piaţa valorilor mobiliare. 

Activitate de brokeraj – activitate desfăşurată de broker, participant profesionist la piaţa valorilor mobiliare, în calitate de mandatar sau de comisionar la efectuarea tranzacţiilor de vînzare/cumpărare a valorilor mobiliare, care activează în baza contractului de mandat sau de comision, precum şi în baza procurii pentru efectuarea tranzacţiilor menţionate, în cazul în care contractul nu stipulează împuternicirile mandatarului sau ale comisionarului. 

Activitate de dealer – activitate desfăşurată de dealer, participant profesionist la piaţa valorilor mobiliare în vederea cumpărării valorilor mobiliare, în numele şi din cont propriu, pentru vînzarea lor ulterioară în scopul obţinerii de profit. 

Activităţi frauduloase – se consideră că Membrii sînt angajaţi în activităţi frauduloase sau necinstite, dacă folosesc semnătura clientului pe vreun document fără autorizaţia clientului, dacă falsifică notificările impuse de către Bursă sau CNPF sau dacă falsifică vreun document utilizat în activitatea lor. 

Administraţia Bursei – este organul executiv al Bursei, aşa cum este definit de art.39 din Statutul Bursei. 

Agent de Bursă – persoană fizică, angajată de către un Membru al Bursei şi autorizată de către CNPF şi/sau BVM pentru a desfăşura activităţi legate de tranzacţiile cu valori mobiliare în cadrul Bursei. 

Agent de decontare – este participantul DNVM (depozitarul fondului de investiţii, banca-custode), care, în conformitate cu regulile DNVM, efectuează decontarea tranzacţiei executate la Bursă de un alt participant al DNVM – Membru al Bursei în interesul clientului primului participant (fondului de investiţii sau altui investitor instituţional). 

Arbitrajul – se referă la o instanţă care se organizează şi funcţionează conform Regulamentului de procedură, aprobat de către Consiliul Bursei, şi care este împuternicită să examineze diferendele dintre Membrii/Agenţii Bursei, dintre Agenţi şi Membri, dintre clienţi şi Membri şi/sau Agenţi în vederea verificării realităţii presupuselor încălcări ale Regulilor Bursei şi să determine partea responsabilă de prejudiciile cauzate. 

Bancă de decontare – se referă la o instituţie bancară, autorizată de către Banca Naţională a Moldovei pentru a desfăşura activităţi financiare, la care toţi Membrii Bursei sînt titulari de conturi de decontare şi prin intermediul cărora se realizează decontarea bănească a tranzacţiilor efectuate în cadrul Bursei, inclusiv şi a celora executate prin DСVM. 

BURSA sau BVM – se referă la Bursa de Valori a Moldovei, societate pe acţiuni ce desfăşoară activitate bursieră pe piaţa valorilor mobiliare în conformitate cu prevederile Legii "Cu privire la piaţa valorilor mobiliare", cu Statutul Bursei şi prezentele Reguli. 

Citaţionare – confruntarea de către SAIT a cererilor şi ofertelor, în urma căreia se identifică toate tranzacţiile posibile. 

Clearing – reprezintă totalitatea acţiunilor întreprinse de Departamentul specializat al Bursei în vederea colectării, verificării, corectării şi confirmării informaţiei referitoare la tranzacţionarea valorilor mobiliare la Bursă, în perfectarea documentelor pentru executarea tranzacţiilor, precum şi în stingerea obligaţiunilor de plată reciproce între Membrii Bursei. 

CNPF – se referă la Comisia Naţională a Pieţei Financiare, înfiinţată în conformitate cu prevederile Legii "Cu privire la Comisia Naţională a Pieţei Financiare". 

Comisia Disciplinară – este un organ colegial intern al BVM autorizat să examineze cazurile de încălcare a Regulilor şi normelor stabilite de Bursă şi/sau CNPF şi care exercită împuterniciri, atribuite de către Consiliul Bursei, prin aprobarea Regulamentului de procedură al Comisiei disciplinare în vederea aplicării sancţiunilor disciplinare. 

Consulting – activitate de prestare de către participantul profesionist la piaţa valorilor mobiliare a serviciilor auxiliare de consultanţă a clienţilor în domeniul activităţii licenţiate. 

Contracte la termen – se referă la contractele futures, de option sau alte derivate, care reprezintă un tip de contracte standardizate după cantitate şi preţ şi care presupun efectuarea /acceptarea livrării valorilor la o dată fixată în viitor. 

Cotă a valorilor mobiliare – listă a cursurilor de bursă publicată pentru fiecare clasă de valori mobiliare. 

Cotaţie fermă – se referă la tranzacţionarea frecventă a valorilor mobiliare pe piaţa interactivă a Bursei, în urma cărora s-a stabilizat ori s-au evidenţiat tendinţe de stabilizare a unui preţ de piaţă. 

Cursul valorilor mobiliare – preţul de piaţă al valorilor mobiliare în raport cu valoarea lor nominală. 

Decontarea – reprezintă totalitatea acţiunilor întreprinse concomitent de către Membrul Bursei (Vînzător) pentru a-şi onora obligaţiunile de livrare a valorilor mobiliare, pe de o parte, şi de către Membrul Bursei (Cumpărător) pentru a-şi onora obligaţiunile de plată, pe de altă parte, pentru tranzacţiile bursiere executate în cadrul unei şedinţe de tranzacţionare. Decontările se efectuează la "data decontării", care este momentul T+3 pentru toate tranzacţiile bursiere. 

Departament specializat al Bursei – se referă la o structură organizatorică separată a Bursei, care exercită activităţi şi poartă responsabilităţi raportate la un anumit domeniu de activitate a Bursei, conform atribuţiilor de funcţie stabilite în Regulamentele de organizare şi funcţionare, aferente lor. 

DNVM – se referă la Depozitarul Naţional de Valori Mobiliare al Moldovei – participant profesionist la piaţa valorilor mobiliare, care prestează servicii de evidenţă a drepturilor deponenţilor asupra valorilor mobiliare, de efectuare a clearingului şi decontărilor tranzacţiilor efectuate la Bursă. 

Informaţie privilegiată – este considerată acea informaţie de natură precisă care nu a fost dezvăluită public, care se referă în mod direct sau indirect la unul sau mai mulţi emitenţi ori la una sau mai multe valori mobiliare şi care dacă ar fi dezvăluită public ar putea avea un impact semnificativ asupra preţurilor acelor valori mobiliare sau asupra preţului valorilor mobiliare derivate cu care se află în legătură. 

Înregistrarea valorilor mobiliare la Bursă (non-listing) – presupune admiterea spre tranzacţionare la Bursă a unei anumite clase de valori mobiliare, emitentul cărora nu satisface cerinţele de calificare nici pentru unul din cele 2 niveluri de cotare sau în cazul în care emitentul nu doreşte să adere la condiţiile, stabilite de Bursă, pentru înscrierea şi menţinerea valorilor mobiliare la Cotă. 

Înscrierea la Cota Bursei (listing) – admiterea unui titlu la unul din cele 2 niveluri de cotare oficială la Bursă, în urma aderării şi conformării emitentului de valori mobiliare la anumite condiţii şi cerinţe înaintate de Bursă. Relaţiile de drept dintre Bursă şi emitent sînt legiferate prin contractul cu privire la înscrierea şi menţinerea valorilor mobiliare la Cota Bursei. 

Market maker (formator de piaţă) – participant profesionist la piaţa valorilor mobiliare care îşi desfăşoară activitatea în temeiul licenţei de bază de dealer şi care are obligaţia, în conformitate cu contractul încheiat cu emitentul valorilor mobiliare ori cu bursa de valori sau în alte cazuri stabilite de legislaţie, să menţină cotaţii pe o piaţă bursieră pentru o clasă de valori mobiliare. 

Membru al Bursei sau Membru – este persoana juridică, autorizată de CNPF pentru a desfăşura activitate de brokeraj sau de dealer, care corespunde cerinţelor de calificare stabilite la art.7 al prezentelor Reguli şi care deţine în posesie cu drept de proprietate cel puţin o acţiune a BVM. 

Menţinere la Cotă – totalitatea acţiunilor întreprinse de Departamentul specializat al Bursei în vederea supravegherii conformării emitentului cerinţelor stabilite pentru nivelul de cotare atribuit, în urma cărora se pot produce efecte de promovare/ retrogradare de la un nivel de cotare la altul, de suspendare sau retragere a valorilor mobiliare de la Cota Bursei. 

Număr arbitrar – este numărul atribuit ordinului de bursă de către SAIT. 

Ordin de bursă – reprezintă instrucţiunea privind oferta de cumpărare sau de vînzare a valorilor mobiliare tranzacţionate la Bursă şi care se transmite spre executare fie în numele şi pe contul Membrului Bursei (operaţiuni dealer), fie în numele Membrului şi pe contul clientului. 

Persoană autorizată – este persoana juridică (fizică), care deţine licenţă pentru activitate de broker sau de dealer (certificat de calificare pentru a efectua operaţiuni cu valori mobiliare), eliberată de către CNPF. 

Preţ de piaţă – preţul la care se încheie tranzacţiile respectivelor valori mobiliare pe piaţa interactivă a Bursei în cadrul unei şedinţe de tranzacţionare. 

Preţ de referinţă – media, ponderată cu volumul, preţurilor tranzacţiilor efectuate în cursul unei şedinţe de tranzacţionare. Preţul mediu ponderat poate fi calculat de asemenea pentru orice perioadă de referinţă. 

Preţ limită – preţul minimal, mai jos de care vînzătorul nu doreşte să vîndă, şi preţul maximal, mai mare de care cumpărătorul nu doreşte să cumpere. 

Procedură de cumpărare specială (buy-in special) – este operaţiunea care constă în introducerea de către Bursă, în ziua următoare zilei de decontare, a ordinelor de cumpărare în cont propriu a valorilor mobiliare, implicate într-o vînzare neasigurată cu valori mobiliare suficiente. 

Procedură de vînzare specială (sale-in special) – este operaţiunea care constă în introducerea de către Bursă, în ziua următoare zilei de decontare, a ordinelor de vînzare în cont propriu a valorilor mobiliare, implicate într-o cumpărare neachitată cu mijloace băneşti. 

Recipisă depozitară moldovenească (RDM) – valoare mobiliară derivată, emisă de emitentul înregistrat în Republica Moldova, care conferă dreptul de proprietate asupra uneia sau asupra mai multor valori mobiliare străine. 

Registrul Membrilor Bursei – constituie documentul (lista) de evidenţă a Membrilor Bursei, avînd efect constitutiv de drepturi prin înscrierea Membrului în acest Registru şi de încetare a drepturilor la radierea lui din Registru, ţinut de Departamentul specializat al Bursei de Valori. 

Regulile DNVM – sînt Regulile ce reglementează activitatea DNVM, elaborate în conformitate cu Regulamentul "Cu privire la activitatea Depozitarului Naţional de Valori Mobiliare al Moldovei şi modul de licenţiere a ei" şi Statutul DNVM. 

SAIT – se referă la Sistemul Automatizat Integrat de Tranzacţionare, software-ul de tranzacţionare utilizat de Bursă, ce poate fi accesat de la terminalele (PC) din incinta Bursei. 

Simbolizarea T – reprezintă data executării tranzacţiei de vînzare-cumpărare a valorilor mobiliare în cadrul Bursei de Valori. 

Simbolizarea T+… – reprezintă data corespunzătoare numărului de zile lucrătoare de la data executării tranzacţiei la Bursă. 

Statut – se referă la Statutul BVM, adoptat în redacţie nouă la 18 noiembrie 2008. 

Tranzacţie de tip "cross" – tip de tranzacţie bursieră la care participă ca intermediar atît pentru cumpărător, cît şi pentru vînzător acelaşi Membru al Bursei. 

Tranzacţie de tip "REPO" – tip de tranzacţie bursieră de cumpărare-vînzare a valorilor mobiliare cu condiţii speciale, stipulate în contractul respectiv. Aceste condiţii ţin de efectuarea a două tranzacţii consecvente: vînzarea valorilor mobiliare pe un termen limitat, la un preţ iniţial fixat şi răscumpărarea obligatorie a valorilor mobiliare de către vînzătorul iniţial la expirarea acestui termen, la un alt preţ. 

Tranzacţii în regim de licitaţii – tranzacţii de vînzare – cumpărare a valorilor mobiliare, înregistrate la bursă, în secţia de bază, tranzacţii de vînzare – cumpărare a pachetelor unice, tranzacţii efectuate în urma desfăşurării ofertelor publice pe piaţa secundară, a licitaţiilor organizate de către autorităţile publice la bursa de valori, precum şi orice alte tranzacţii efectuate în urma desfăşurării licitaţiilor pe piaţa bursieră. 

Valoare de piaţă a valorilor mobiliare – preţul mediu ponderat înregistrat în cadrul tranzacţiilor efectuate în regim de licitaţii pe piaţa bursieră în ultimele 6 luni în volumele stabilite la art.21 al.(42) al Legii cu privire la piaţa valorilor mobiliare.

Cotare – stabilirea preţului de piaţă a valorilor mobiliare ale emitenţilor înscrişi la Cota Bursei (listing)". 

[Compart. completat prin Hot.CNPF nr.34/9 din 10.07.2009, în vigoare 17.07.2009] 

 

Capitolul I

DISPOZIŢII GENERALE 

Articolul 1. Baza legislativă şi obiectivele activităţii 
1.1. Prezentele Reguli sînt elaborate şi adoptate în conformitate cu Legea "Cu privire la piaţa valorilor mobiliare" (nr.199-XIV din 18 noiembrie 1998), Statutul Bursei, precum şi în conformitate cu alte acte normative ce reglementează activitatea pe piaţa valorilor mobiliare. 

1.2. Regulile determină şi promovează principii de desfăşurare a activităţii Bursei în scopul realizării unei pieţe organizate pentru negocierea valorilor mobiliare şi asigurării publicului, prin activitatea intermediarilor autorizaţi, a unor sisteme, mecanisme şi proceduri adecvate pentru efectuarea continuă, ordonată şi echitabilă a tranzacţiilor cu valori mobiliare. 

1.3. Regulile bursiere vor asigura: 

a) crearea infrastructurii asigurînd efectuarea tranzacţiilor cu valorile mobiliare de către participanţii la negocieri în condiţii egale; 

b) accesul imparţial al membrilor la sistemul de tranzacţionare; 

c) garantarea posibilităţii de a obţine prin procedurile bursei a celui mai bun preţ la momentul respectiv; 

d) acordarea unei informaţii suficiente privind ordinele date şi tranzacţiile încheiate; 

e) respectarea cerinţelor legislaţiei în vigoare referitor la prevenirea şi depistarea abuzurilor pe piaţa valorilor mobiliare, prevenirea spălării banilor şi finanţării actelor de terorism. 

1.4. Pentru desfăşurarea activităţii sale, Bursa este obligată să obţină licenţă cu dreptul de a practica activitate bursieră pe piaţa valorilor mobiliare eliberată de către CNPF.

 

Articolul 2. Adoptarea de reguli şi norme. Competenţe 
2.1. Prezentele Reguli se adoptă de către Consiliul Bursei şi intră în vigoare după aprobarea lor de către CNPF. 

2.2. Modificarea şi completarea prezentelor Reguli se efectuează în modul expus la p.2.1. 

2.3. Administraţia Bursei este competentă să explice prezentele Reguli şi este abilitată să elaboreze, iar după adoptarea de către Consiliul Bursei, şi să publice proceduri, instrucţiuni şi norme proprii privind aplicarea lor. Aceste proceduri, instrucţiuni şi interpretări vor avea acelaşi efect şi autoritate ca şi Regulile. 

2.4. Bursa este competentă să adopte norme şi regulamente aplicabile Membrilor şi Agenţilor de Bursă, stabilind clasificări şi standarde în ceea ce priveşte pregătirea profesională, experienţa, competenţa şi alte asemenea calificări pe care le găseşte necesare, în funcţie de necesităţi şi cu aprobarea CNPF. De asemenea, Bursa are autoritatea de a adopta norme şi regulamente stabilind faţă de Membri standarde de responsabilitate financiară şi de dotare în vederea operării.

 

Articolul 3. Domeniul de aplicare 
3.1. Prezentele Reguli se aplică: 

a) tuturor persoanelor juridice, admise ca Membri ai Bursei, cît şi persoanelor fizice înregistrate ca Agenţi de Bursă; 

b) tuturor angajaţilor Bursei care realizează obiectivul de activitate a ei; 

c) tuturor participanţilor profesionişti la piaţa valorilor mobiliare, implicaţi la procesarea şi finalizarea tranzacţiilor bursiere (depozitare, registratori independenţi), în partea ce reglementează interacţiunea respectivă; 

d) tuturor emitenţilor, în partea ce reglementează circulaţia la Bursă a valorilor mobiliare emise de către ei. 

3.2. Regulile nu se aplică persoanelor fizice sau juridice, care au doar un interes de a investi în societatea Membrului şi nu sînt implicate în operaţiunile zilnice, în administrarea sau managementul operaţiunilor cu valori mobiliare ale Membrului. 

3.3. În cazul în care calitatea unuia dintre Membri a încetat sau autorizaţia unui Agent de Bursă a fost anulată sau a expirat, acesta nu va mai beneficia de drepturile şi privilegiile acordate de prezentele Reguli, începînd cu data efectivă a retragerii calităţii, respectiv a anulării autorizaţiei. 

3.4. Un Membru cu calitatea de Membru suspendată sau un Agent de Bursă cu autorizaţia suspendată nu are dreptul de a beneficia de drepturile şi privilegiile acordate de prezentele Reguli pe toată durata suspendării activităţii. Cu toate acestea, pe întreaga perioadă a suspendării activităţii, membrul sau Agentul de Bursă respectiv se află încă sub jurisdicţia Bursei şi trebuie să respecte Regulile. 

  

Capitolul II

ORGANIZAREA ŞI FUNCŢIONAREA BURSEI 

Articolul 4. Organele de conducere ale Bursei 

4.1. Organul suprem de conducere al Bursei este adunarea generală a acţionarilor, care îşi realizează competenţele în conformitate cu Statutul Bursei, legislaţia şi actele normative în vigoare. 

4.2. Conducerea unitară, ordonată şi eficientă a Bursei, în perioada dintre adunările generale ale acţionarilor, este asigurată de Consiliul Bursei, care îşi desfăşoară activitatea în conformitate cu prevederile cuprinse în art.35-38 din Statutul Bursei, propriul Regulament, precum şi prezentele Reguli. 

4.3. Realizarea eficientă a obiectivelor de activitate a Bursei este asigurată de Preşedintele BVM, care îşi realizează competenţele conform prevederilor cuprinse în art.39 din Statutul Bursei şi prezentele Reguli. 

4.4. Preşedintele Bursei posedă şi exercită competenţele de administrare a Bursei, inclusiv pe cele de angajare a personalului, de organizare şi funcţionare a Bursei, luînd decizii şi stabilind măsurile adecvate pentru respectarea şi aplicarea normelor CNPF şi a prezentelor Reguli. 

4.5. Controlul activităţii economico-financiare a BVM este desfăşurat de către Comisia de cenzori a Bursei, care se subordonează numai adunării generale a acţionarilor şi îşi desfăşoară activitatea în conformitate cu prevederile art.40 din Statutul Bursei, propriul Regulament şi prezentele Reguli.

 

Articolul 5. Structura organizatorică a Bursei 

5.1. În vederea realizării obiectivului de activitate, prevăzut în art.1.2, Bursa organizează direcţia sa executivă în departamente şi servicii specializate în conformitate cu structura organizatorică. 

5.2. Competenţa de a aproba, modifica sau completa structura organizatorică a Bursei aparţine Preşedintelui Bursei. 

5.3. Preşedintele Bursei este abilitat să emită decizii pentru desemnarea a doi vicepreşedinţi, precum şi să determine competenţele aferente acestora. 

5.4. În caz de indisponibilitate temporară, Preşedintele Bursei este suplinit de unul dintre cei doi vicepreşedinţi. 

5.5. În caz de suplinire, Preşedintele Bursei va desemna pe unul din cei doi vicepreşedinţi să exercite toate competenţele sale, cu excepţia unei delegări limitate de competenţe, făcute de acesta. 

5.6. Obiectivele de activitate ale Bursei se vor realiza nemijlocit de către Departamentele Bursei, structuri organizatorice separate, care exercită competenţe bine determinate şi raportate la un anumit domeniu al activităţii Bursei. 

5.7. Activitatea desfăşurată de Departamentele Bursei se realizează în baza propriilor regulamente de organizare şi funcţionare, aprobate de Consiliul Bursei. 

5.8. Atribuţiile şi responsabilităţile specifice fiecărui post pentru fiecare Departament al Bursei se stabilesc prin fişa postului aprobată de Preşedinte. 

5.9. Pentru asigurarea desfăşurării în condiţii optime a activităţii curente a Bursei, Preşedintele este abilitat să încheie contracte de colaborare cu persoane terţe, în limitele fondului de salarii aprobat prin bugetul Bursei.

  

Capitolul III

MEMBRII BURSEI 

Articolul 6. Consideraţii generale 

6.1. Membri ai Bursei pot fi persoanele juridice care satisfac, fără a omite, următoarele cerinţe: 

a) deţin licenţa CNPF pentru activitate de broker sau de dealer; 

b) au susţinut la Bursă procedura de determinare a corespunderii lor cerinţelor de calificare, stabilite la art.7 al prezentelor Reguli; 

c) au obţinut acordul Bursei, aferent procedurii indicate la pct.b), de a deţine cel puţin o acţiune a ei; 

d) posedă cu drept de proprietate cel puţin o acţiune a Bursei. 

6.2. Persoanele, care corespund cerinţelor de calificare şi care sînt de acord să respecte Statutul Bursei şi prezentele Reguli nu pot fi refuzate de a li se acorda calitatea de Membru. 

6.3. Membrii Bursei se bucură de drepturi egale şi au aceleaşi obligaţiuni, indiferent de momentul obţinerii calităţii de Membru şi de numărul de acţiuni deţinute. 

6.4. Decizia referitor la admiterea în şi excluderea din Membri se ia de către Consiliul Bursei. Deciziile respective se iau printr-o majoritate simplă de voturi. 

6.5. Consiliul Bursei are dreptul să transmită integral sau parţial împuternicirile menţionate la pct.6.4. Preşedintelui Bursei. 

6.6. Decizia de suspendare a statutului de Membru se ia de către Preşedintele Bursei.

 

Articolul 7. Cerinţe de calificare faţă de Membri 

7.1. La data depunerii cererii de admitere în componenţa Membrilor Bursei, solicitantul trebuie să corespundă, fără a se limita, următoarelor cerinţe de calificare: 

a) să posede licenţă corespunzătoare valabilă, eliberată de CNPF; 

b) să se conformeze cerinţelor privind capitalul propriu minim şi fondul de garanţie, corespunzător normelor impuse de către CNPF şi Bursă; 

c) să dispună active financiare disponibile pentru a achita taxele şi cotizaţiile curente stabilite de Bursă; 

d) să dispună de un birou, dotat cu mijloace de operare tehnică şi comunicaţie, în vederea primirii documentelor necesare desfăşurării activităţii în relaţiile cu Bursa şi care va pune la dispoziţia Bursei informaţiile solicitate de către aceasta; 

e) membrii conducerii şi colaboratorii autorizaţi vor avea studii superioare şi/sau practică profesională în domeniile: economic, financiar, bancar, afaceri sau juridic şi vor avea o bună reputaţie civică şi integritate morală; 

f) cel puţin doi angajaţi ai solicitantului vor fi autorizaţi de către CNPF şi/sau Bursă; 

g) să dispună de un cont deschis la banca de decontare indicată de către Bursă; 

h) să nu dispună în componenţa colaboratorilor săi persoane care au fost condamnate pentru falsificarea documentelor sau titlurilor financiare, furturi, luarea mitei şi alte încălcări cu scopul de a obţine beneficii personale; 

i) să corespundă altor cerinţe, considerate necesare, stabilite de către Bursă şi/sau CNPF. 

7.2. Solicitantul de a obţine calitatea de Membru se va angaja să respecte Statutul, Regulile Bursei, procedurile şi orice alte reglementări emise de către Bursă şi CNPF, precum şi să desfăşoare o activitate în cadrul ei în conformitate cu legislaţia în vigoare.

 

Articolul 8. Obţinerea calităţii de membru 

8.1. Solicitanţii de a obţine calitatea de Membru vor prezenta spre examinare Administraţiei Bursei următoarele documente şi informaţii referitoare la constituirea, organizarea şi începerea activităţii în cadrul Bursei: 

a) cererea tip pentru a fi admis în Membru, adresată Preşedintelui Consiliului Bursei; 

b) cererea pentru primirea acordului Bursei de a procura cel puţin o acţiune a ei, adresată Preşedintelui Bursei; 

c) Contractul de constituire, Statutul, Certificatul de înregistrare a persoanei juridice şi toate modificările ulterioare la Statut (copii autentificate notarial); 

d) copia licenţei pentru activitate de broker sau dealer acordată şi autentificată de CNPF; 

e) bilanţul contabil şi situaţiile financiare aferente pentru anul anterior de activitate, certificate de un auditor independent, precum şi ultimele situaţii financiare trimestriale pentru anul curent, aprobate de comisia de cenzori; 

f) angajamentul de a respecta prevederile Statutului şi a prezentelor Reguli, precum şi a celor ce vor fi adoptate ulterior; 

g) angajamentul de a plăti la timp cotizaţiile, taxele şi alte contribuţii fixate de Bursă; 

h) dovadă a faptului că solicitantul are deschis un cont de decontare în Banca de decontare numită de Bursă; 

i) copia certificatelor de calificare a tuturor persoanelor (cel puţin două) autorizate de CNPF şi/sau Bursă; 

j) specimenele de semnături pentru toate persoanele împuternicite şi de legătură cu Bursa; 

k) informaţii privind existenţa biroului de legătură şi capacitatea de operare a solicitantului; 

l) confirmarea precum că documentele şi informaţia prezentată atît la depunerea cererii, cît şi cele ce vor fi prezentate ulterior corespund realităţii şi nu conţin declaraţii false sau eronate, falsificări sau ascunderea căreiva informaţii semnificative. 

8.2. Pentru fiecare din persoanele fizice autorizate de CNPF şi/sau Bursă, care vor fi încadrate în activitatea operaţională a Bursei, solicitanţii vor trebui de asemenea să prezinte următoarele date şi informaţii în vederea înregistrării acestora ca Agenţi de Bursă: 

a) cererea de înregistrare ca Agent de Bursă, semnată de persoana în cauză; 

b) procura, eliberată specialistului de către candidatul în Membru, pentru a efectua operaţiuni cu valori mobiliare în cadrul Bursei; 

c) copia documentului privind studiile specialistului; 

d) copia sau extrasul carnetului de muncă, autentificat de către Membru; 

e) dovadă că a urmat cursuri şi/sau a promovat testele şi examenul profesional pentru a fi autorizat de CNPF şi/sau Bursă; 

f) un angajament de a se conforma tuturor prevederilor Statutului, Regulilor şi procedurilor Bursei şi CNPF; 

g) un angajament de a plăti taxa fixată pentru înregistrarea lui ca Agent de Bursă; 

h) două fotografii de mărimea 3×4 cm, color. 

8.3. Agentul de Bursă poate reprezenta la Bursă numai un singur Membru şi este în drept să desfăşoare activităţi remunerate, altele decît cele pe care le desfăşoară în cadrul societăţii Membre, doar în urma acordului dat de către conducerea Membrului, cu informarea ulterioară a Bursei. 

8.4. Administraţia Bursei, în baza informaţiei şi documentelor specificate la art.8.1. şi 8.2. va examina şi perfecta concluzia cu privire la corespunderea sau necorespunderea solicitantului cerinţelor de calificare, pe care o va prezenta spre aprobare la cea mai apropiată şedinţă a Consiliului Bursei. 

8.5. Decizia de respingere a cererii solicitantului trebuie să fie motivată. 

8.6. În baza deciziei primite de Consiliul Bursei cu privire la satisfacerea sau respingerea cererii solicitantului, Preşedintele Bursei eliberează acordul sau dezacordul pentru procurarea de către solicitant a acţiunii (-lor) Bursei. 

8.7. Decizia de admitere intră în vigoare şi respectiv calitatea de Membru al Bursei este obţinută la data efectuării în Registrul acţionarilor Bursei a înscrierii referitor la trecerea pe contul personal al solicitantului a acţiunii (-lor) Bursei. 

8.8. În baza efectelor produse la p.8.7. Departamentul specializat al Bursei va opera includerea Membrului în Registru Membrilor Bursei şi va elibera acestuia Certificatul de Membru, întocmit după modelul stabilit. 

8.9. Către momentul operării includerii Membrului în Registru, acesta este obligat să achite toate cotizaţiile şi taxele fixate pentru admiterea în rîndurile Membrilor şi înregistrării Agenţilor la Bursă. În caz contrar, faţă de Membru se va aplica o penalitate în mărime de 0,1% de la suma îndatorată, pentru fiecare zi restantă.

 

Articolul 9. Suspendarea calităţii de Membru sau de Agent de Bursă 

9.1. Bursa are dreptul să suspendeze temporar statutul de Membru/Agent de Bursă în cazul în care: 

1. A fost suspendată autorizaţia Membrului/Agentului de Bursă, eliberată de către CNPF; 

2. DNVM a luat decizia referitor la suspendarea calităţii de participant a Membrului la DNVM; 

3. Membrul/Agentul de Bursă au încălcat dispoziţiile Statutului Bursei, ale prezentelor Reguli, ale altor reglementări bursiere, astfel precum: 

a) neconformarea vreuneia din cerinţele de calificare şi de menţinere a calităţii de Membru; 

b) neplata cotizaţiei aferente calităţii de Membru, taxelor şi altor contribuţii fixate de către organele abilitate ale Bursei; 

c) lipsa biroului de legătură sau nerecepţionarea persoanei de legătură pe parcursul a mai mult de 3 zile consecutiv; 

d) număr insuficient de personal calificat; 

e) prezentarea documentelor şi informaţiilor necesare obţinerii calităţii de Membru şi reactualizării Registrului Membrilor în alte condiţii decît cele prevăzute la art.8.1.; 

f) ignorarea prezentării demersurilor de informare a Bursei, inclusiv a celor necesare pentru reactualizarea Registrului Membrilor şi/sau a informaţiilor solicitate de Bursă; 

g) folosirea materialelor publicitare interzise de către Bursă sau nerespectarea normelor publicitare; 

h) executarea ordinelor clienţilor în alte condiţii decît cele prevăzute de prezentele Reguli; 

i) executarea prioritară a ordinelor proprii ale Membrilor faţă de ordinele clienţilor; 

j) accesarea sistemului de tranzacţionare al Bursei de către angajaţii Membrilor, precum şi întocmirea, transmiterea şi introducerea ordinelor de bursă în alte condiţii decît cele prevăzute de prezentele Reguli; 

k) efectuarea de operaţiuni, care afectează în mod artificial preţul de piaţă; 

l) efectuarea oricărei fapte care are un impact negativ asupra evoluţiei preţului de piaţă al valorilor mobiliare înscrise la cota care prejudiciază în orice mod poziţia Bursei; 

m) transmiterea ordinelor de plată către Bursă sau efectuarea decontărilor în alte condiţii decît cele prevăzute de prezentele Reguli; 

n) nealimentarea conturilor de decontare cu un disponibil suficient pentru stingerea obligaţiunilor rezultate în urma tranzacţiilor bursiere; 

o) nerespectarea prevederilor referitor la contribuţia iniţială şi curentă la Fondul de Garanţie, precum şi referitor la rambursarea sumelor utilizate din acest Fond; 

p) Membrul a divulgat informaţia confidenţială/privilegiată pe care o deţine cu asemenea titlu în procesul desfăşurării activităţii de intermediere în numele clienţilor săi; 

q) alte încălcări ale Statutului, prezentelor Reguli şi ale altor norme stabilite de Bursă şi CNPF. 

9.2. Durata suspendării calităţii de Membru/Agent de Bursă va fi indicată în decizia Preşedintelui Bursei şi la stabilirea ei se va ţine seama de circumstanţele reale ale săvîrşirii faptei, conduita făptuitorului şi gradul aferent de responsabilitate, atribuit în conformitate cu clasificările enumerate în procedura specifică de aplicare a penalităţilor. 

9.3. Pentru o încălcare cu un grad mai redus de responsabilitate, durata suspendării nu va depăşi termenul de o lună. Pentru o încălcare cu un grad mai ridicat de responsabilitate, durata maximă de suspendare va fi de 3 luni. 

9.4. În situaţia în care persoana suspendată pentru o încălcare cu un grad mai redus de responsabilitate nu-şi onorează obligaţiunile în termenele stabilite, Preşedintele Bursei este în drept să mărească durata suspendării pînă la 3 luni. 

9.5. Dacă, pe tot termenul suspendării, Membrul nu reuşeşte să corecteze situaţia, Administraţia Bursei va prezenta dosarul Membrului spre examinare la Consiliul Bursei. 

9.6. Oricare din deciziile de suspendare a calităţii de Membru/Agentul de Bursă poate fi aplicată cumulativ cu sancţiunile pecuniare faţă de Membru, în măsura în care se întrunesc condiţiile specifice aplicării lor şi conform procedurii respective de aplicare a penalităţilor. 

9.7. Membrul sau Agentul de Bursă, în cazul cînd sînt la prima sancţiune administrativă de suspendare şi au înlăturat iregularităţile pentru care au fost sancţionate, pot solicita Preşedintelui Bursei reanalizarea conduitei lor şi înlăturarea suspendării aplicate. 

9.8. Contestarea deciziei de suspendare se face la Consiliul Bursei sau CNPF în termen de cel mult 15 zile de la data comunicării. Înaintarea unei cereri de contestare a deciziei nu suspendă acţiunea şi executarea acesteia.

 

Articolul 10. Cazuri de retragere a calităţii de membru 

10.1. Calitatea de membru al Bursei încetează, producînd efecte la data primirii deciziilor de către organele abilitate referitoare la: 

a) satisfacerea cererii privind retragerea benevolă a membrului; 

b) retragerea licenţei de broker sau dealer de către CNPF; 

c) retragerea calităţii de Membru, în cazul necorespunderii cerinţelor de calificare sau admiterii de încălcări grave ale prezentelor Reguli; 

d) lichidarea Bursei. 

10.2. Încetarea calităţii de Membru este condiţionată de lichidarea tuturor îndatoririlor faţă de Bursă. 

10.3. Operarea retragerii calităţii de Membru se va efectua de către Departamentul specializat al Bursei prin radierea acestuia din Registrul Membrilor Bursei şi înştiinţarea atît al Membrului exclus, cît şi a celorlalţi Membri ai Bursei, CNPF despre efectul produs.

 

Articolul 11. Retragerea benevolă a Membrilor 

11.1. În vederea ieşirii benevole din Membri, acesta va înainta o cerere de retragere, în care se vor menţiona motivele retragerii şi care va fi însoţită de ultimele situaţii financiare. 

11.2. Din documentele prezentate la p.11.1. va rezulta că Membrul are active lichide suficiente pentru acoperirea datoriilor sale, rezultate în urma desfăşurării activităţii în cadrul Bursei. 

11.3. Membrul ce doreşte retragerea va depune şi un raport al unui audit independent sau al comisiei de cenzori, din care să reiasă că conturile de numerar şi de valori mobiliare ale clienţilor acestuia sînt ţinute în bune condiţii. 

11.4. Imediat după primirea cererii de retragere, Bursa va informa despre respectiva cerere pe toţi Membrii Bursei, precum şi CNPF. 

11.5. Membrii Bursei şi CNPF îşi pot exprima punctul de vedere cu privire la respectiva cerere în termen de 15 zile de la data informării de către Bursă. 

11.6. Cererea de retragere va fi supusă spre aprobare Consiliului Bursei (sau Preşedintelui Bursei în cazul delegării împuternicirii respective). 

11.7. Membrii Bursei, care doresc retragerea, vor plăti cotizaţia aferentă anului de activitate, precum şi toate celelalte obligaţiuni băneşti pe care le au faţă de Bursă şi Membrii Bursei. 

11.8. Retragerea benevolă a calităţii de Membru este finalizată dacă sînt îndeplinite prevederile p.11.2. şi p.11.7.

 

Articolul 12. Retragerea calităţii de Membru 
12.1. Consiliul Bursei este în drept să primească decizii referitoare la retragerea calităţii de Membru în cazul în care: 

a) Membrului i s-a retras licenţa de către CNPF; 

b) S-a produs situaţia prevăzută la art.9.5.; 

c) Membrul a săvîrşit o faptă ilicită, prevăzută la art.9.1.(3), cu un grad superior de responsabilitate; 

d) Membrul a săvîrşit concomitent cîteva sau a admis repetat aceeaşi sau o altă faptă ilicită prevăzută la art.9.1.(3); 

e) Membrul a falimentat, se reorganizează sau se dizolvă. 

12.2. Persoanele cărora li s-a retras calitatea de Membru sînt obligate să-şi onoreze toate restanţele băneşti pe care le au faţă de Bursă, inclusiv cotizaţia aferentă anului de activitate. 

12.3. Persoana exclusă este în drept să contesteze decizia de retragere a calităţii de Membru la CNPF în termen de cel mult 15 zile de la data adoptării ei. Înaintarea unei cereri de contestare a deciziei nu suspendă acţiunea şi executarea acesteia. 

12.4. Retragerea de către CNPF a licenţei de broker sau dealer a Membrului determină încetarea incontestabilă a calităţii lui de Membru. 

12.5. Persoanele excluse din Membrii Bursei sînt în drept să înainteze o cerere de admitere doar la expirarea a doi ani de la retragerea calităţii de Membru.

 

Articolul 13. Consideraţii generale referitor la conduita Membrilor în afaceri 

13.1. În afacerile cu valori mobiliare comportamentul fiecărui Membru sau Agent de Bursă se va conforma unor înalte standarde de conduită comercială onestă şi unor principii de tranzacţionare echitabile şi juste. 

13.2. În desfăşurarea activităţii lor Membrii vor respecta strict principiile referitoare la: corectitudine, respectarea reglementărilor specifice pieţei, capacitate profesională şi responsabilitate financiară, informaţia confidenţială/ privilegiată, cunoaşterea clientului şi informarea corespunzătoare a acestuia. 

13.3. Membrii vor desfăşura activitatea în cadrul Bursei, ţinînd cont de importanţa realizării celor două obiective majore ale activităţii de intermediere a valorilor mobiliare în cadrul Bursei: protecţia investitorilor şi transparenţa operaţiunilor pe piaţa valorilor mobiliare. 

13.4. Membrii Bursei vor acţiona pentru funcţionarea corectă a mecanismului de formare a preţurilor pe piaţă. 

13.5. Membrii nu se vor angaja în tranzacţii cu valori mobiliare prin mijloace necinstite, prin manipulare sau prin practici frauduloase. 

13.6. Membrii Bursei nu vor răspîndi informaţii false sau fără temei despre societăţile înscrise la cota Bursei. 

13.7. Membrii Bursei nu desfăşoară activităţi care să influenţeze negativ opinia publică despre Bursă şi situaţia reală a pieţei.

 

Articolul 14. Conduita Membrilor în relaţii cu clienţii 

14.1. Relaţiile dintre Membrii Bursei şi clienţi, în legătură cu activităţile bursiere, vor avea la bază documentele specificate şi aprobate de Bursă, conform procedurilor respective. 

14.2. Contractele, ce vor fi încheiate de către Membri cu clienţii lor în legătură cu activitatea de intermediere bursieră, vor fi standardizate de către Bursă şi/sau CNPF şi vor fi aplicate de către toţi Membrii ei. 

14.3. Membrii Bursei sînt obligaţi să respecte următoarele norme în relaţiile cu clienţii săi: 

a) vor elabora materiale informative destinate clienţilor, în care vor enunţa principiile ce stau la baza desfăşurării activităţii lor şi la stabilirea relaţiilor cu aceştia vor prezenta regulile de lucru cu clienţii; 

b) vor furniza clienţilor lor doar informaţii certe, corecte şi suficiente asupra pieţei bursiere, precum şi asupra tranzacţiilor efectuate în numele acestora în cadrul Bursei; 

c) Membrii nu vor recomanda clienţilor cumpărarea, vînzarea sau schimbarea nici a unei valori mobiliare decît în cazul în care posedă licenţă pentru consulting investiţional şi în urma efectuării unor analize profunde asupra emitentului au o bază rezonabilă să aprecieze că tranzacţia este potrivită pentru client; 

d) orice recomandare va fi însoţită de notificări referitoare la toate riscurile posibile, iar orice prognoze făcute se vor evidenţia că sînt doar prognoze; 

e) recomandările făcute clienţilor nu vor fi inferioare calitativ celor pe care societatea însăşi le aplică în desfăşurarea activităţii sale; 

f) oricare Membru afiliat cu un emitent de valori mobiliare, care fac obiectul recomandării către un client, trebuie să dezvăluie clientului existenţa unei astfel de relaţii înainte de executarea tranzacţiei; 

g) Membrul nu este în drept să încurajeze tranzacţionarea excesivă în contul unui client în scopul majorării încasărilor provenite din comisioane sau a altor venituri generate de această activitate; 

h) la baza desfăşurării întregii activităţi Membrul va urmări ca principiu cunoaşterea clientului care include, fără a se limita, următoarele: situaţia financiară, obiectivele investiţionale, posibilitatea asumării riscurilor, alte informaţii considerate rezonabile; 

i) permanent va actualiza datele personale şi financiare ale clienţilor săi în scopul stabilirii obiectivelor investiţionale corespunzătoare; 

j) Membrul va efectua tranzacţii pentru client în condiţiile în care: 

- tranzacţia este executată în urma instrucţiunii clientului; 

- înainte de executarea tranzacţiei, clientul achită în totalitate contravaloarea titlurilor pe care doreşte să le cumpere sau marja de acoperire în mărime de 30% din valoarea valorilor mobiliare, dar nu mai puţin de 10000 lei (achitarea marjei este permisă pentru tranzacţiile cu acoperire parţială şi numai pentru valorile mobiliare, admise la DNVM), sau 

- clientul dovedeşte că este posesor al valorilor mobiliare ce urmează a fi vîndute; 

k) se interzice ca Membrul să efectueze tranzacţii pentru care nu are o autorizaţie scrisă din partea clientului; 

l) ordinele clienţilor se vor executa prompt la cele mai bune condiţii existente pe piaţă; 

m) ordinele clienţilor sînt executate cu prioritate faţă de cele în nume propriu; 

n) după efectuarea tranzacţiei, Membrii vor transmite imediat clienţilor confirmări scrise cu prezentarea detaliilor aferente tranzacţiilor efectuate; 

o) Membrii vor manifesta o înaltă exigenţă în administrarea fondurilor şi conturilor de valori mobiliare ale clienţilor lor şi poartă răspundere deplină pentru ele pînă la momentul efectuării decontărilor în cadrul tranzacţiilor executate sau pînă cînd acestea vor fi rambursate clientului; 

p) nu vor lua sau da cu împrumut fonduri şi nu vor garanta pentru datoriile clienţilor săi; 

q) Membrul nu va folosi în mod impropriu fondurile şi valorile mobiliare ale clientului; 

r) fiecare Membru trebuie să identifice şi să păstreze fondurile şi valorile mobiliare ale clienţilor separat de propriile fonduri sau valori mobiliare, într-un loc sigur, protejat de abuzuri şi pierderi; 

s) fondurile şi/sau valorile mobiliare ale clienţilor se vor elibera doar în cazul şi conform regulilor de decontare stabilite; 

t) Membrii vor păstra strict confidenţialitatea informaţiilor referitoare la activitatea de intermediere pe care o desfăşoară în numele clienţilor săi; 

u) orice conflict va fi soluţionat cu respectarea principiului protecţiei clientului.

 

Articolul 15. Conduita Membrilor în relaţiile cu Bursa 

15.1. Membrii Bursei îşi vor desfăşura activitatea la Bursă doar prin Agenţi, care au un comportament responsabil şi nu recurg la practici frauduloase. 

15.2. Fiecare Membru va desemna o persoană împuternicită care va reprezenta, vota şi lua hotărîri pentru Membru, în toate problemele Bursei. 

15.3. Membrii asigură o pregătire corespunzătoare angajaţilor proprii şi poartă responsabilitate deplină pentru comportarea şi activitatea Agenţilor în cadrul Bursei. 

15.4. Nici un candidat, care solicită dobîndirea calităţii de Membru sau autorizarea de Agent de Bursă, nu este în drept să facă declaraţii false sau să omită careva informaţii importante în cererea înaintată sau în cadrul oricăror examinări sau investigări făcute de către Bursă. 

15.5. Personalul Membrilor nu va solicita sau accepta de la un angajat al Bursei în interes propriu sau al oricărei alte persoane un împrumut, o recompensă, un favor sau alte avantaje. 

15.6. Fiecare Membru este responsabil de plata fără întîrziere a taxelor, cotizaţiilor sau amenzilor impuse de către Bursă, precum şi de prezentarea în termenele indicate a rapoartelor privind situaţiile financiare, alte informaţii conform prezentelor reglementări.

 

Articolul 16. Fluxul de informaţie către Bursă. Prezentarea dărilor de seamă 

16.1. Membrii vor informa urgent personalul Bursei asupra producerii oricărei stări de fapt, care nu este în raport cu cerinţele de calificare (inclusiv cerinţele de capital propriu minim) impuse de Bursă şi CNPF. În acest caz, Membrul va înceta tranzacţionarea valorilor mobiliare pînă în momentul în care poate demonstra Bursei că efectul produs a fost adus în concordanţă cu cerinţele de calificare impuse acestuia. 

16.2. Membrii Bursei vor comunica, în scris, în termen de două zile lucrătoare: 

a) orice modificări intervenite în informaţiile prezentate prin documentele menţionate la art.8.1- 8.2.; 

b) orice modificări semnificative în ceea ce priveşte structura organizatorică şi componenţa organelor de conducere ale Membrului; 

c) deschiderea, închiderea sau blocarea conturilor bancare, dificultăţile financiare; 

d) introducerea oricăror acţiuni civile în justiţie de către Membru sau primirea citaţiei în cazul introducerii acţiunilor civile împotriva Membrului, a membrilor Consiliului de Administraţie, a conducerii executive sau a oricărui angajat al Membrului, al cărui obiect vizează orice aspect al activităţii desfăşurate în cadrul Bursei de către aceştia; 

e) orice schimbări intervenite în condiţiile iniţiale de licenţiere a Membrului de către CNPF, precum şi orice alte modificări ale contractului şi statutului; 

f) ordinele de eliberare din post şi ordinele cu titlu de sancţiuni disciplinare aplicate de către Membru angajaţilor săi, înregistraţi ca Agenţi de Bursă şi celora ce îndeplinesc funcţii de efectuare a decontărilor sau de evidenţă contabilă a operaţiunilor la Bursă; 

g) orice sancţiune aplicată de către CNPF Membrului sau angajaţilor lui. 

16.3. În scopul urmăririi situaţiilor financiare ale Membrului, acesta este de asemenea obligat să prezinte Bursei: 

a) darea de seamă anuală, pregătită după formă şi potrivit prevederilor legislaţiei cu privire la piaţa valorilor mobiliare, aprobată de către organul împuternicit al Membrului şi certificată de către un auditor independent – nu mai tîrziu de 15 martie după anul gestionar; 

b) darea de seamă trimestrială, pregătită după formă şi potrivit prevederilor legislaţiei cu privire la piaţa valorilor mobiliare, aprobată de către organul împuternicit al Membrului – nu mai tîrziu de data de 25 a lunii ulterioare celei de gestiune; 

c) dările de seamă specializate, aprobate de către CNPF – în termen de 5 zile după prezentarea acestora la CNPF.

 

Articolul 17. Norme de publicitate în activitatea Membrilor 

17.1. Membrii Bursei nu vor promova materiale publicitare care: 

a) conţin declaraţii false sau afirmaţii exagerate, neverificate; 

b) omit un fapt sau o calificare, care poate induce în eroare publicul; 

c) conţin promisiuni cu privire la rezultate specifice, garanţii sau prognoze de rezultate pentru care nu există o bază reală; 

d) utilizează informaţii ce creează o imagine incorectă asupra pieţei; 

e) nu prezintă clientului corect şi în întregime potenţialele riscuri, cum ar fi: fluctuaţia preţurilor pieţei, incertitudinea dividendelor, randamentelor şi profiturilor, fluctuaţia ratei de schimb etc.; 

f) în opinia Consiliului Bursei, sînt în detrimentul Bursei, Membrilor ei sau investitorilor; 

17.2. În măsura în care un Membru foloseşte în comunicările sale publicitare citate, cotări, tabele, grafice, statistici ori alte materiale similare trebuie în mod obligatoriu să indice clar sursa de informaţii. 

17.3. În cazul participării la seminare, forumuri publice, interviuri la radio sau televiziune, Membrii sau reprezentanţii lor trebuie să se conformeze prezentelor norme de publicitate. 

17.4. Bursa poate interzice utilizarea materialelor publicitare şi poate cere modificarea acestora dacă ele nu corespund activităţii pe care Membrul o desfăşoară sau dacă sînt împotriva intereselor Bursei, Membrilor ei, ale investitorilor sau ale pieţei de capital în general.

 

Articolul 18. Evidenţe şi înregistrări. Cerinţe faţă de ţinerea documentaţiei 

18.1. Fiecare Membru trebuie să păstreze şi să menţină evidenţe, înregistrări şi documente legate de tranzacţiile sale cu valori mobiliare, întocmite exact, în conformitate cu regulile şi regulamentele CNPF; 

18.2. Evidenţele şi înregistrările trebuie să includă (fără ca enumerarea să fie limitată): 

a) formularul de cont al clientului; 

b) evidenţa contabilă a vînzărilor şi cumpărărilor; 

c) dările de seamă contabile şi specializate; 

d) toate documentele standardizate de către Bursă şi/sau CNPF, aferente executării tranzacţiilor şi procesării decontărilor la Bursă; 

e) toate ordinele emise de către societatea Membră; 

f) ordinele şi instrucţiunile clientului, precum şi confirmarea executării sau neexecutării acestora; 

g) contractele în original cu clienţii; 

h) corespondenţa Membrului; 

i) copiile anunţurilor publicitare, comunicatele publice ale Membrului; 

j) informaţii privitoare la angajarea personalului; 

k) toate plîngerile clienţilor primite de Membru şi referitoare la Membru sau la angajaţii săi. 

18.3. Înregistrările referitoare la activitatea Membrului din cont propriu trebuie să fie efectuate separat de cele executate din contul clienţilor. 

18.4. Personalul Membrului trebuie să includă un colaborator calificat, responsabil pentru înregistrările în formularul de cont al clientului, precum şi o persoană care va avea autoritatea şi responsabilitatea de a supraveghea operaţiunile cu valori mobiliare ale Membrului. 

18.5. Accesul la calculatoare, programe şi documentaţie trebuie să fie strict limitat şi oferit numai personalului autorizat şi în măsura în care aceştia trebuie să-şi îndeplinească atribuţiile de funcţie. Membrul trebuie să organizeze un control strict asupra respectării accesului limitat la informaţia respectivă. 

18.6. Mijloacele băneşti şi titlurile financiare implicate în procesul de decontare trebuie să fie protejate de abuzuri, pierderi şi păstrate într-un loc sigur (în safeuri, separat de activele proprii). 

18.7. Toate documentele menţionate la prezentul articol trebuie să fie păstrate cel puţin timp de 5 ani.

 

Articolul 19. Supravegherea activităţii Membrilor Bursei 

19.1. Membrii Bursei îşi dezvoltă un sistem propriu de autocontrol al activităţii, asigurîndu-se că acesta este în conformitate cu reglementările în vigoare. În acest scop, fiecare Membru trebuie să elaboreze şi să deţină proceduri scrise, care prevăd: 

a) controlul periodic al tuturor conturilor clienţilor cu scopul de a detecta operativ inexactităţile; 

b) examinarea promptă a tuturor tranzacţiilor şi confirmarea lor în scris de către persoana responsabilă; 

c) modul de verificare a autenticităţii semnăturilor clienţilor pe certificate, instrucţiuni, împuterniciri referitoare la valorile mobiliare, precum şi dacă titlurile sînt libere de careva obligaţiuni (gaj, blocare etc.); 

d) modul de executare a operaţiunilor cu mijloace băneşti, valori mobiliare, modul de primire a extraselor din registru sau mandatelor necesare pentru recepţionarea ordinelor sau efectuarea decontărilor; 

e) respectarea cerinţelor legislaţiei în vigoare referitoare la prevenirea şi depistarea abuzurilor pe piaţa valorilor mobiliare, prevenirea spălării banilor şi finanţării actelor de terorism. 

19.2. Deosebit de sistemul propriu de autocontrol al Membrilor, Bursa este în drept să efectueze periodic controlul activităţii Membrului în vederea supravegherii conformării acestora tuturor reglementărilor CNPF şi prezentelor Reguli. 

19.3. Controalele activităţii Membrilor pot fi coordonate anterior cu Membrul sau efectuate fără înştiinţarea prealabilă. 

19.4. Controalele se efectuează de către colaboratorii Bursei şi/sau reprezentanţii ei împuterniciţi, la care pot fi antrenaţi şi specialiştii DNVM, consultanţi străini sau locali în domeniul pieţei de capital etc. 

19.5. Controlul se va efectua în baza unei ordonanţe semnată de Preşedintele Bursei, în care se va indica componenţa comisiei de control. În plus, fiecărui controlor i se va elibera un mandat semnat de Preşedintele Bursei. 

19.6. Membrul gestionat va asigura accesul controlorilor la toate documentele şi registrele referitoare la tranzacţiile executate de către el la Bursă, inclusiv cele ţinute pe purtători electronici. 

19.7. În cazul în care grupul de control va depista încălcări cu un grad superior de responsabilitate, acesta este împuternicit să suspende imediat dreptul Membrilor Bursei de a participa la tranzacţiile bursiere. 

19.8. Rezultatele controlului se vor indica în actul de control, perfectat în 3 exemplare (unul dintre care se expediază CNPF), şi semnat de toţi membrii comisiei de control, precum şi de persoana împuternicită a Membrului gestionat. 

19.9. În cazul în care Bursa, în rezultatul controlului, va constata încălcări grave în desfăşurarea activităţii Membrului, ea va elabora un raport în care va menţiona neregulile constatate şi-l va transmite spre examinare Comisiei disciplinare şi/sau Consiliului Bursei şi CNPF. 

19.10. În vederea respectării cerinţelor legislaţiei în vigoare referitoare la prevenirea şi depistarea abuzurilor pe piaţa valorilor mobiliare, prevenirea spălării banilor şi finanţării actelor de terorism, Bursa elaborează proceduri respective.

 

Articolul 20. Responsabilitatea Membrilor 
20.1. Orice încălcare comisă de Membru a dispoziţiilor Statutului Bursei, prezentelor Reguli, regulamentelor, instrucţiunilor şi interpretărilor la Reguli, adoptate de Bursă şi CNPF, va fi considerată drept o faptă ilicită la regimul juridic bursier (dacă, potrivit condiţiilor în care au fost săvîrşite, nu sînt prevăzute de lege ca infracţiuni sau contravenţii administrative) şi va produce efecte cu titlu de sancţiuni pecuniare sau administrative, conform prevederilor prezentelor Reguli şi procedurii specifice de aplicare a penalităţilor. 

20.2. Investigarea şi soluţionarea încălcărilor reglementărilor Bursei şi a reclamaţiilor privind desfăşurarea activităţii Membrilor Bursei şi Bursei se vor realiza de către o Comisie Disciplinară, desemnată de către Consiliul Bursei. 

20.3. Comisia Disciplinară va funcţiona în baza Regulamentului de procedură aprobat de Consiliul Bursei. 

 

Articolul 21. Cotizaţii şi comisioane 
21.1. Cuantumul cotizaţiei aferente obţinerii calităţii de Membru se stabileşte de către Adunarea Generală a Acţionarilor, iar în cazul necesităţii de a acoperi cheltuielile curente ale Bursei, şi cuantumul cotizaţiei pentru anul respectiv de activitate, precum şi cuantumul penalizărilor pentru neplata la timp a acesteia. 

21.2. Competenţa de a modifica cuantumul cotizaţiei aparţine doar Adunării Generale a Acţionarilor. 

21.3. Odată fiind stabilită, cotizaţia este datorată integral, indiferent de obţinerea sau încetarea calităţii de Membru. 

21.4. Încetarea calităţii de Membru prin retragerea benevolă a Membrului sau retragerea calităţii de Membru nu-l scuteşte pe acesta de îndeplinirea obligaţiei de plată a cotizaţiei datorate. 

21.5. Consiliul Bursei va stabili, prin proceduri specifice, comisioanele ce urmează a fi plătite de către Membri şi de societăţile înscrise la cota Bursei ca urmare a desfăşurării activităţilor prevăzute în regulamentele Bursei, precum şi penalizările pentru neplata la timp a comisioanelor. 

21.6. Consiliul Bursei poate modifica comisioanele practicate de către Bursă de cîte ori consideră necesar.

 

Articolul 22. Confidenţialitatea informaţiei. Măsuri de securitate 

22.1. Bursa va asigura confidenţialitatea informaţiilor pe care le deţine cu acest titlu, acestea fiind o normă obligatorie şi pentru Membrii Consiliului Bursei. 

22.2. În scopul prezentelor Reguli, confidenţială se consideră următoarea informaţie: 

a) informaţia despre clienţii Membrului; 

b) informaţia despre starea contului clienţilor Membrului; 

c) informaţia despre operaţiunile efectuate la conturile clienţilor Membrului; 

d) dezvăluirea Membrului în numele căruia s-au introdus ordinele de vînzare-cumpărare la Bursă şi/sau au fost înregistrate cererile de vînzare a pachetului unic de valori mobiliare; 

e) informaţia despre emitenţi, dacă fiind transmisă Bursei s-a dat indicaţie în scris, în baze legale, referitor la confidenţialitatea ei; 

f) altă informaţie, care fiind transmisă Bursei s-a indicat în scris, în baze legale, referitor la confidenţialitatea acesteia. 

22.3. În cadrul procesării tranzacţiilor la Bursă, Membrul primeşte informaţia referitor doar la acele poziţii, asupra cărora se răspîndesc nemijlocit împuternicirile lui. 

22.4. Modul de prezentare a informaţiei confidenţiale organelor fiscale, de drept şi judecătoreşti, precum şi CNPF se stabilesc de legislaţia Republicii Moldova. 

22.5. Bursa şi Membrii Bursei sînt obligaţi să ia măsuri corespunzătoare de securitate în scop de a preîntîmpina accesul, schimbarea, lichidarea sau divulgarea nesancţionată a informaţiei, precum şi pierderea sau lichidarea întîmplătoare a informaţiei, datelor şi documentelor care se referă nemijlocit la tranzacţiile bursiere, precum şi la activitatea Membrilor şi Bursei. 

22.6. Măsurile de securitate menţionate trebuie să corespundă cerinţelor legislaţiei şi actelor normative ale CNPF.

 

Articolul 23. Arbitrajul 
23.1. Diferendele dintre Membrii Bursei, dintre Agenţii de Bursă, dintre Agenţi şi Membri, precum şi dintre clienţi şi Membri şi/sau Agenţi sînt supuse, în mod prioritar, spre soluţionare la Arbitrajul Bursei, care va fi organizat şi va funcţiona conform Regulamentului de procedură al Arbitrajului, aprobat de Consiliul Bursei. 

23.2. Fiecare Membru trebuie să plătească cu promptitudine sancţiunile aplicate şi/sau să se supună deciziilor pronunţate de către Arbitrajul Bursei. 

23.3. Părţile implicate în acţiunea de investigaţie la Arbitrajul Bursei sînt în drept să contesteze deciziile acesteia la CNPF. Înaintarea unei cereri de contestare a deciziei Arbitrajului nu suspendă acţiunea şi executarea acesteia.

 

Capitolul IV

CIRCULAŢIA VALORILOR MOBILIARE LA BURSĂ.

ÎNSCRIEREA ACESTORA LA COTA BURSEI 

Articolul 24. Consideraţii generale vizînd obiectul tranzacţiilor la Bursă 

24.1. În vederea punerii în aplicare a prevederilor articolului 48 al Legii "Cu privire la piaţa valorilor mobiliare", Bursa elaborează prezentele Reguli privind modul de admitere a valorilor mobiliare spre circulaţie la BVM şi înscriere la Cota Bursei. 

24.2. Spre circulaţie (tranzacţionare) la Bursă sînt admise următoarele valori mobiliare: 

a) valori mobiliare emise de către stat, municipii, autorităţi ale administraţiei publice centrale şi locale; 

b) valori mobiliare corporative emise de persoane juridice locale; 

c) valori mobiliare corporative emise de persoane juridice străine (sectorul internaţional); 

d) opţiuni la valorile mobiliare şi alte contracte la termen; 

e) alte valori mobiliare şi instrumente financiare, circulaţia cărora nu este interzisă de legislaţia în vigoare; 

24.3. Valorile mobiliare constituie obiectul tranzacţiilor la Bursă, dacă au trecut procedurile specifice de înscriere la Cota Bursei sau de admitere a lor spre tranzacţionare la Bursă. 

24.4. Valorile mobiliare pot fi incluse în lista celor aflate în circulaţie la Bursă, dacă satisfac următoarele cerinţe: 

a) valorile mobiliare sînt înregistrate la CNPF; 

b) documentele de constituire ale emitentului de valori mobiliare nu conţin careva restricţii la libera lor înstrăinare de către deţinători. 

24.5. Societăţile pe acţiuni sînt obligate să-şi înregistreze valorile lor mobiliare plasate la Bursă în modul stabilit. Această cerinţă nu se referă la societăţile pe acţiuni în al căror statut circulaţia valorilor mobiliare este stabilită conform art.II alin.(3) din Legea nr.163-XVI din 13 iulie 2007. 

24.6. Valorile mobiliare care nu sînt incluse în lista valorilor mobiliare aflate în circulaţie la Bursă nu pot constitui obiectul tranzacţiilor la Bursă şi circulaţia lor pe piaţa secundară va avea loc în afara Bursei, conform reglementărilor legislaţiei în vigoare. 

24.7. Valorile mobiliare incluse în lista celor aflate în circulaţie la Bursă pot fi obiectul unei tranzacţii extrabursiere în conformitate cu legislaţia în vigoare. 

24.8. Valorile mobiliare corporative, odată înscrise la Cota Bursei, pot fi promovate, retrogradate, suspendate sau retrase din lista valorilor mobiliare cotate la Bursă, în conformitate cu procedura respectivă de înscriere şi menţinere la Cotă (listing). 

24.9. Valorile mobiliare emise de către stat, municipii, autorităţi ale administraţiei publice centrale şi locale sînt admise la Cotă fără a trece procedura de listing, la primirea de către Bursă a respectivului document de emisiune şi a plăţii comisionului de procesare, stabilit de Consiliul Bursei. 

24.10. Valorile mobiliare emise de către persoane juridice străine se admit spre cotare la Bursă în conformitate cu legislaţia Republicii Moldova în vigoare şi trebuie să întrunească aceleaşi condiţii ca şi emitenţii autohtoni.

 

Articolul 25. Lista valorilor mobiliare în circulaţie la Bursă 

25.1. Listele valorilor mobiliare aflate în circulaţie la Bursă vor fi perfectate şi afişate distinct pe fiecare din sectoarele indicate la art.25.2. 

25.2. La rîndul său, lista valorilor mobiliare corporative aflate în circulaţie la Bursă va fi structurată în 2 subdiviziuni: 

1. Valori mobiliare înscrise la Cota Bursei (listing) care, în funcţie de conformarea emitentului anumitor cerinţe de calificare, sînt cotate la unul din 2 niveluri; 

2. Valori mobiliare înregistrate la Bursă (non-listing), care, în funcţie de conformarea emitentului anumitor cerinţe de calificare, sînt repartizate în 2 sectoare: principal şi secundar. 

25.3. Bursa asigură publicarea regulată, dar nu mai rar decît o dată pe an, a listei tuturor valorilor mobiliare admise spre circulaţie la Bursă.

 

Articolul 26. Competenţe şi garanţii 

26.1. Deciziile cu privire la înscrierea, promovarea, retrogradarea, suspendarea sau retragerea valorilor mobiliare din lista celor înscrise la Cota Bursei (listing) se aprobă de către Preşedintele Bursei, în baza unei Note de recomandare, aferente procedurilor de listing, perfectate de către Departamentul specializat al Bursei, abilitat cu funcţiile respective. 

26.2. Intrarea în vigoare a deciziei de înscriere la Cota Bursei este condiţionată de semnarea contractului de înscriere şi menţinere la Cota Bursei şi de plata comisionului de înscriere. 

26.3. Decizia de înregistrare a valorilor mobiliare la Bursă (non-listing) se aprobă de către Preşedintele Bursei în baza concluziei, perfectate de către Departamentul specializat al Bursei, referitor la conformarea respectivelor valori mobiliare cerinţelor prevăzute la art.24.4. ale prezentelor Reguli. 

26.4. Bursa garantează deplina confidenţialitate asupra datelor şi informaţiilor despre emitent, deţinută cu asemenea titlu în procesul de înscriere şi menţinere a valorilor mobiliare la Cota Bursei.

 

Articolul 27. Condiţii pentru înscrierea valorilor mobiliare la Cota Bursei (listing) 

27.1. Procedura de înscriere a valorilor mobiliare la Cota Bursei va fi iniţiată de însuşi emitentul acestor valori mobiliare şi se va solda cu semnarea unui contract standardizat între părţi cu privire la înscrierea şi menţinerea valorilor mobiliare la Cota Bursei. 

27.2. În vederea înscrierii şi menţinerii la Cota Bursei a valorilor mobiliare, emitentul acestora va trebui să adere la următoarele condiţii: 

a) emitentul va respecta decizia de înscriere la un anumit nivel de cotare, potrivit prevederilor procedurii de înscriere la Cota Bursei, precum şi va semna contractul de înscriere şi menţinere la Cota Bursei, pe un termen de cel puţin 12 luni de zile; 

b) emitentul nu va proceda la falsificarea sau ascunderea căreiva informaţii semnificative ce-ar influenţa decizia Bursei referitor la înscrierea şi menţinerea valorilor mobiliare la Cotă; 

c) emitentul va prezenta Bursei rapoartele anuale, semestriale şi orice alte rapoarte în forma şi cu conţinutul solicitat de Bursă, precum şi copiile tuturor comunicatelor de presă ce ţin de activitatea societăţii; 

d) emitentul va asigura Bursa cu un flux informaţional corespunzător şi un acces echitabil la informaţiile necesare deciziei de a investi; 

e) emitentul va asigura menţinerea legăturii cu Bursa prin intermediul unei persoane determinate, va prezenta Bursei datele de identificare ale acesteia şi va informa orice altă desemnare a persoanei în cauză; 

f) va respecta orice decizie definitivă de promovare, retrogradare, suspendare sau retragere de la Cota Bursei; 

g) va efectua plata comisionului de menţinere la Cota Bursei la fiecare 12 luni de la data intrării în vigoare a deciziei de înscriere la Cota Bursei. 

27.3. Emitentul, a cărui valori mobiliare sînt înscrise la Cota Bursei, este în drept să înainteze o cerere de stopare temporară a tranzacţionării titlurilor sale la Bursă sau de retragere de la Cotă, în cazul şi condiţiile stipulate de legislaţie, prezentele Reguli şi contract. 

27.4. Decizia de înscriere şi menţinere a valorilor mobiliare la Cota Bursei va fi condiţionată în exclusivitate de îndeplinirea de către emitent a cerinţelor de calificare stabilite pentru fiecare din cele 2 niveluri de cotare. 

27.5. Valorile mobiliare străine, pe lîngă îndeplinirea cerinţelor de calificare stabilite pentru fiecare nivel de cotare, vor trebui să fie cotate pe o piaţă organizată din ţara în care au fost emise.

 

Articolul 28. Cerinţe pentru înscrierea/menţinerea valorilor mobiliare la Cota Bursei
 

nivelul 1 de cotare 
28.1. Pentru înscrierea/menţinerea valorilor mobiliare la nivelul 1 de cotare, emitentul va trebui să îndeplinească (fără a omite) următoarele cerinţe de calificare: 

a) capitalul statutar achitat, nu mai puţin de 10 mln.lei; 

b) emisia valorilor mobiliare nu mai puţin de 10 mln.lei; 

c) emitentul desfăşoară activitate timp de nu mai puţin de trei ani şi dispune de rapoarte financiare pe toată perioada menţionată; 

d) emitentul trebuie să fi obţinut profit net în ultimii doi ani de activitate; 

e) raportul financiar pentru ultimul an de activitate trebuie să corespundă standardelor naţionale şi internaţionale şi să fie confirmat de către o organizaţie independentă de audit. 

28.2. În afară de cazul înscrierii iniţiale a valorilor mobiliare la nivelul 1 de cotare, clasa respectivă de valori mobiliare trebuie să fie cotată la nivelul 2 nu mai puţin de 90 zile. 

 

nivelul 2 de cotare 
28.3. Pentru înscrierea/menţinerea valorilor mobiliare la nivelul 2 de cotare, emitentul va trebui să îndeplinească (fără a omite) următoarele cerinţe de calificare: 

a) capitalul statutar achitat, nu mai puţin de 1 mln.lei; 

b) emisia valorilor mobiliare nu mai puţin de 1 mln.lei; 

c) emitentul desfăşoară nu mai puţin de 3 ani activitate; 

d) raportul financiar pentru ultimul an de activitate este confirmat de către o organizaţie independentă de audit; 

e) în rezultatul activităţii sale să obţină profit net în ultimul an de activitate; 

f) activele nete ale întreprinderii nu trebuie să fie mai mici decît capitalul statutar pe parcursul ultimilor doi ani ai perioadei de activitate. 

28.4. În cazul în care emitentul este înfiinţat în urma reorganizării, perioada de activitate poate fi examinată ţinînd cont de perioada de activitate a întreprinderilor, pe baza cărora emitentul s-a înfiinţat.

 

Articolul 29. Condiţii şi cerinţe pentru înregistrarea valorilor mobiliare la Bursă (non-listing) 

29.1. Pentru clasa de valori mobiliare, emitentul cărora nu satisface cerinţele de calificare nici pentru unul din cele 2 niveluri de cotare sau emitentul nu doreşte să adere la condiţiile pentru înscrierea şi menţinerea valorilor mobiliare la Cota Bursei (specificate la art.27), tranzacţiile la Bursă se vor efectua în urma includerii acestora în lista valorilor mobiliare înregistrate la Bursă (non-listing). 

29.2. Procedura de înregistrare a valorilor mobiliare în non-listing poate fi iniţiată atît de emitent, cît şi Membrul Bursei şi nu presupune semnarea vreunui contract cu emitentul sau persoana iniţiatoare. 

29.3. În scopul înregistrării valorilor mobiliare la Bursă (non-listing), persoana iniţiatoare va prezenta la Bursă ancheta emitentului după forma stabilită şi va achita un comision de procesare, stabilit în procedurile Bursei. 

29.4. În cazul în care emitentul, conform datelor din anchetă, se conformează cerinţelor de calificare stabilite pentru primele 2 niveluri de cotare, valorile mobiliare vor fi repartizate în lista celor înregistrate la Bursă (non-listing), în sectorul principal. În celelalte cazuri valorile mobiliare se vor repartiza în sectorul secundar. 

29.5. Persoana iniţiatoare poartă deplina responsabilitate pentru veridicitatea şi complexitatea datelor şi informaţiilor prezentate în anchetă. 

29.6. Bursa este în drept de a solicita persoanei iniţiatoare actualizarea periodică a datelor din anchetă. 

29.7. Emitentul, a căror valori mobiliare au fost înregistrate în non-listing, nu este în drept să depună o cerere de stopare a tranzacţionării valorilor mobiliare sau de retragere a lor din această listă, decît în cazul în care valorile mobiliare au încetat să corespundă cerinţelor pentru circulaţia lor la Bursă. Suspendarea circulaţiei lor la Bursă poate fi iniţiată doar de însăşi Bursa sau CNPF în cazurile şi condiţiile prevăzute de legislaţie şi prezentele Reguli. 

29.8. Faţă de emitenţii, valorile cărora nu sînt înscrise la Cotă, Bursa nu are nici un fel de obligaţiuni, cum ar fi promovarea titlurilor, prezentarea emitentului informaţii referitor la preţuri, referitor la alte aspecte în tranzacţiile cu valorile lor mobiliare şi nu poartă nici o responsabilitate în caz, că a avut loc afectarea preţurilor sau alte asemenea efecte, pe care Bursa nu a putut să le evite din cauza lipsei de informaţii corespunzătoare.

 

Articolul 30. Procedura de înscriere a valorilor mobiliare la Cota Bursei 

30.1. În vederea înscrierii la Cota Bursei, emitentul va înainta Departamentului specializat al Bursei cererea-tip, la care se vor anexa următoarele documente: 

a) documentul de prezentare al emitentului, după forma stabilită pentru fiecare nivel de cotare prezentat în formă electronică şi pe suport de hîrtie; 

b) copii (autentificate notarial) ale certificatului de înregistrare a emitentului, Statutului şi Contractului de constituire, precum şi toate modificările adiţionale la ele; 

c) copii ale certificatului de înregistrare a fiecărei emisii de valori mobiliare la CNPF; 

d) prospectele de ofertă publică (în caz că există); 

e) situaţiile financiar-contabile prezentate în formă electronică şi pe suport de hîrtie (bilanţul şi raportul privind rezultatele financiare) pentru ultimii 3 ani de activitate, precum şi pentru semestrul încheiat anticipat depunerii cererii; 

f) decizia organelor de conducere ale emitentului cu privire la înscrierea emitentului la Cota Bursei; 

g) copia contractului de ţinere a registrului; 

h) formularul cu date personale ale persoanei de legătură; 

i) dovada plăţii comisionului de procesare; 

j) confirmarea precum că documentele şi informaţia prezentată, atît la depunerea cererii, cît şi cele ce vor fi prezentate ulterior, corespund realităţii şi nu conţin declaraţii false sau eronate, falsificări sau ascunderea căreiva informaţii semnificative. 

30.2. Pentru înscrierea la Cotă a valorilor mobiliare străine, toate documentele de identificare şi constituire a emitentului din ţara de origine (Statutul, contractul de constituire, certificatul de înregistrare etc.), trebuie să fie legalizate în conformitate cu prevederile legislaţiei în vigoare şi traduse în limba de stat în formă autentică. 

30.3. Suplimentar la documentele indicate la art.30.1., pentru înscrierea la Cotă a valorilor mobiliare străine, emitentul de RDM trebuie să prezinte documentele proprii de identificare, constituire şi înregistrare a emisiei RDM. 

30.4. Departamentul specializat al Bursei va examina toate documentele necesare înscrierii la Cota Bursei, determinînd nivelul de cotare căruia se conformează emitentul. 

30.5. Eventualele nereguli, constatate la examinarea documentelor, vor fi comunicate imediat emitentului şi se va acorda un termen pentru soluţionarea lor. Nerespectarea termenului dat va duce la întreruperea examinării cererii. Reluarea procedurii de înscriere la Cota Bursei va fi condiţionată de depunerea unei noi cereri şi de plată a comisionului de procesare. 

30.6. Departamentul specializat al Bursei, după ce s-a asigurat că cerinţele de înscriere la Cotă la nivelul respectiv sînt îndeplinite integral, va perfecta o Notă de recomandare şi o va înainta Preşedintelui Bursei pentru primirea deciziei corespunzătoare. 

30.7. Termenul pentru examinarea documentelor şi primirea deciziei de înscriere la Cotă nu va depăşi, din ziua recepţionării cererii, 15 zile lucrătoare pentru emitenţii autohtoni şi 30 zile calendaristice pentru cei străini. 

30.8. Decizia de satisfacere sau respingere a cererii de înscriere la Cotă se va comunica emitentului pe parcursul a 3 zile de la adoptarea ei. În cazul unei decizii afirmative, emitentului i se acordă 15 zile pentru a semna contractul de înscriere şi menţinere la Cota Bursei, precum şi de a efectua plata comisionului de înscriere. 

30.9. Nerespectarea de către emitent a termenului dat pentru semnarea contractului se va solda cu anularea incontestabilă a deciziei Bursei şi pentru a înscrie valorile mobiliare la cotă, emitentul va trebui să reia procedura de înscriere la Cota Bursei. 

30.10. Emitentul, în termen de cel mult 5 zile de la data comunicării, poate contesta la Consiliul Bursei decizia de înscriere la Cotă. Introducerea unei cereri de contestare a deciziei nu suspendă acţiunea şi executarea acesteia. 

30.11. Indiferent de decizia luată de Bursă, documentele aferente procedurii de înscriere la Cotă nu se restituie. 

30.12. Procedura de înscriere la Cotă se va finaliza cu eliberarea emitentului a unui Certificat de înscriere/menţinere la Cota Bursei pentru nivelul corespunzător de cotare.

 

Articolul 31. Menţinerea valorilor mobiliare la Cota Bursei 

31.1. Menţinerea valorilor mobiliare la Cota Bursei începe odată cu intrarea în vigoare a deciziei de înscriere a acestora la Cotă şi produce pe parcurs efecte de promovare, retrogradare, suspendare sau retragere a valorilor mobiliare de la Cota Bursei. 

31.2. Pentru menţinerea valorilor mobiliare la Cotă, emitenţii acestora vor trebui să achite comisionul de menţinere, respectiv vor realiza furnizarea periodică şi continuă de informaţii, atît despre evenimentele importante, cît şi despre deciziile ce pot afecta preţul valorilor mobiliare. 

31.3. Furnizarea periodică a informaţiilor se referă la: 

rapoartele anuale: 

a) financiar-contabile, confirmate de către cenzori independenţi, după caz prezentate în formă electronică şi pe suport de hîrtie; 

b) dări de seamă specializate anuale întocmite conform cerinţelor, stabilite de CNPF; 

c) datele, stabilite de către Legea cu privire la piaţa valorilor mobiliare, care se referă la evenimente şi acţiuni, ce afectează activitatea financiar-economică a emitentului; 

d) rapoartele organelor de conducere ale emitentului, aprobate la adunarea generală a acţionarilor.

rapoartele semestriale: 

a) rapoartele financiar-contabile prezentate în formă electronică şi pe suport de hîrtie; 

b) datele, stabilite de către Legea cu privire la piaţa valorilor mobiliare, care se referă la evenimente şi acţiuni, ce afectează activitatea financiar-economică a emitentului. 

31.4. Emitentul va trebui, de asemenea, să realizeze în cel mai rapid mod (fax, telex, mesaje, e-mail) furnizarea continuă de informaţii, astfel încît să asigure accesul echitabil al investitorilor la informaţiile necesare luării deciziei de a investi. 

31.5. Furnizarea continuă a informaţiei se referă, fără a se limita, la: 

a) schimbarea numărului şi structurii proprietarilor pentru fiecare clasă de valori mobiliare, cu specificarea cotei lor şi numărului de valori mobiliare, şi la orice modificare, operată în Registrul deţinătorilor de valori mobiliare, în urma producerii efectelor supuse publicării în Monitorul Oficial al Republicii Moldova sau înregistrării la Camera Înregistrării de Stat şi/sau Registrul de Stat al valorilor mobiliare aşa cum prevede Legea "Privind societăţile pe acţiuni" şi Legea "Cu privire la piaţa valorilor mobiliare"; 

b) orice decizie cu privire la achiziţionarea propriilor valori mobiliare, referitor la vînzarea, darea în arendă sau gajarea de active în proporţii considerabile; 

c) orice decizie de reorganizare a emitentului; 

d) orice diviziune, consolidare, reclasificare a valorilor mobiliare sau orice schimbare referitoare la drepturile legate de valorile mobiliare emise; 

e) orice decizie referitoare la o nouă emisie de valori mobiliare; 

f) primirea sau acordarea unui împrumut de o valoare semnificativă; 

g) realizarea unui produs sau serviciu nou, orice schimbare importantă în planurile de investiţii sau obiectivele de dezvoltare; 

h) deciziile de schimbare a personalului de conducere al emitentului; 

i) orice decizie de convocare a Adunării Generale, ordinare sau extraordinare inclusiv deciziile luate în cadrul lor; 

j) orice hotărîre de judecată cu privire la îngheţarea conturilor emitentului, iniţierea procesului de lichidare sau falimentare sau orice act al unui organ de stat, care ar avea influenţe majore asupra activităţii emitentului; 

k) orice alte efecte ce pot completa cazurile enumerate şi care pot influenţa preţul respectivelor valori mobiliare. 

31.6. În cazul în care conducerea emitentului consideră că furnizarea căreiva informaţii poate fi în detrimentul intereselor societăţii, Bursa o va menţine temporar confidenţială, luînd toate măsurile de rigoare pentru a evita scurgerea de informaţii. 

31.7 Datele, prevăzute în art.31.3.-31.5., vor fi prezentate nu mai tîrziu de 15 zile lucrătoare după producerea evenimentului sau prezentarea raportului indicat organelor corespunzătoare.

 

Articolul 32. Cazurile de promovare sau retrogradare a valorilor mobiliare 
32.1. Bursa va promova valorile mobiliare la un nivel mai superior de cotare, îndată ce emitentul va întruni şi va menţine pe parcursul a 90 de zile cerinţele de calificare stabilite pentru respectivul nivel superior de cotare. 

32.2. În cazul în care emitentul nu mai întruneşte condiţiile nivelului curent de cotare şi în decursul a 90 de zile nu reuşeşte să readucă efectele produse la starea iniţială, Bursa va realiza retrogradarea emitentului la un nivel mai inferior de cotare, în dependenţă de conformarea lui respectivelor cerinţe de calificare. 

32.3. Transferul emitentului dintr-un nivel de cotare în altul se efectuează de către Bursă automat, fără acordul prealabil al emitentului. 

32.4. Promovarea sau retrogradarea valorilor mobiliare se va realiza de către Departamentul specializat al Bursei, care va perfecta o Notă de recomandare, în baza căreia se va emite decizia respectivă, semnată de către Preşedintele Bursei. 

32.5. Bursa, în termen de 3 zile după primirea deciziei de promovare/retrogradare, va înştiinţa emitentul, Membrii Bursei şi CNPF despre efectul produs. 

32.6. Certificatul de înscriere/menţinere la Cota Bursei, eliberat emitentului anterior, va fi substituit cu unul nou.

 

Articolul 33. Cazurile de suspendare sau retragere (delisting) a valorilor mobiliare de la Cota Bursei şi non-listingul Bursei 

33.1. Bursa poate suspenda sau retrage de la Cotă valorile mobiliare ale oricărui emitent în cazul în care: 

a) emitentul nu respectă condiţiile Contractului de înscriere/menţinere la Cotă; 

b) emitentul încetează de a se conforma vreunui nivel de cotare şi, în opinia Bursei, nu mai poate fi menţinută sau restabilită o piaţă ordonată a respectivelor valori mobiliare; 

c) au loc fuziuni, asocieri, divizări, separări, transformări; 

d) organele de conducere ale emitentului iau decizia de retragere de la Cotă; 

e) emitentul depune o cerere de suspendare temporară a circulaţiei valorilor mobiliare de clasa respectivă, în scopul preîntîmpinării evoluţiei nefavorabile a preţului; 

f) emitentul nu achită comisioanele datorate şi menţine această situaţie pe parcursul a mai mult de o lună de zile; 

g) emitentul nu respectă cerinţele formulate de către Bursă în legătură cu furnizarea informaţiei; 

h) în cazul lichidării societăţii. 

33.2. În timpul suspendării valorilor mobiliare de la Cotă, emitentul nu este eliberat de necesitatea îndeplinirii obligaţiunilor prevăzute de Reguli şi contractul semnat cu Bursa, inclusiv şi de plată a comisionului de menţinere pe perioada suspendării. 

33.3. Decizia de ridicare a suspendării este condiţionată de îndeplinirea de către emitent a cerinţelor prevăzute în Regulile şi normele Bursei. 

33.4. Este la latitudinea Bursei să decidă dacă suspendarea este urmată de retragerea de la Cotă sau nu.

 

Capitolul V

REGULILE DE OPERARE A SISTEMULUI DE TRANZACŢIONARE

ŞI DE NEGOCIERI LA BURSĂ 

Articolul 34. Consideraţii generale referitoare la Sistemul Automatizat Integrat de Tranzacţionare (SAIT) 
34.1. Pentru efectuarea tranzacţiilor, Bursa utilizează un program asistat de calculator numit Sistemul Automatizat Integrat de Tranzacţionare (SAIT). Prezentul capitol al Regulilor reglementează regulile de negocieri la Bursă, accesul şi utilizarea SAIT-ului. 

34.2. Orarul de funcţionare al SAIT-ului este de la ora 10.00 pînă la ora 15.00 de luni pînă vineri inclusiv, cu excepţia zilelor declarate ca sărbători legale. 

34.3. Preşedintele Bursei este în drept să modifice acest orar în cazurile necesare pentru buna desfăşurare a tranzacţiilor la Bursă. Orice modificare a programului şedinţelor de tranzacţionare se anunţă Membrilor în prealabil cu cel puţin o zi lucrătoare şi se aduce la cunoştinţă CNPF. 

34.4. Conducerea executivă a Bursei este, de asemenea, în drept să decidă suspendarea, reducerea, extinderea sau orice modificare a programului şi duratei şedinţei de tranzacţionare în cazurile unor situaţii excepţionale, cum ar fi catastrofe naturale, căderea sistemului naţional de telecomunicaţii sau al celui de furnizare şi/sau transmitere a energiei electrice, sau căderea infrastructurii de susţinere a SAIT-ului. 

34.5. În situaţii excepţionale, în care Bursa nu este în stare să efectueze tranzacţiile sau să emită raportul final de tranzacţionare din ziua respectivă, datorită unor incidente apărute în funcţionarea SAIT-ului, conducerea executivă a Bursei poate decide anularea tuturor tranzacţiilor din ziua respectivă sau a unei părţi a acestora cu acordul inspectorului bursier de stat. 

34.6. În ceea ce priveşte autorizarea cotării în SAIT a unei valori mobiliare, conducerea executivă a Bursei sau CNPF poate ordona o suspendare temporară a cotaţiilor acesteia, dacă apreciază că această măsură este necesară pentru a proteja investorii sau pentru a menţine încrederea publicului în integritatea pieţei bursiere de valori mobiliare.

 

Articolul 35. Reglementarea accesului la SAIT 

35.1. Accesul sau participarea directă în SAIT este limitată doar la Membrii Bursei, care satisfac toate cerinţele de calificare şi este condiţionat de îndeplinirea prealabilă a tuturor obligaţiunilor faţă de Bursă. 

35.2. Conducerea executivă a Bursei va permite accesul Agenţilor de Bursă în SAIT numai dacă aceştia demonstrează că cunosc perfect procedurile de operare a sistemului. 

35.3. În acest scop, Bursa va organiza cursuri speciale şi va stabili, de comun acord cu CNPF, condiţiile de organizare şi desfăşurare a examenelor şi testelor pentru Agenţii de Bursă ce urmează să opereze în SAIT. 

35.4. Accesul în sala de tranzacţionare se va face numai pe baza permiselor speciale, eliberate de către conducerea executivă a Bursei fiecărui Agent de Bursă şi care vor fi purtate permanent şi în mod vizibil de către aceştia. Permisul de acces în Bursă nu e transmisibil şi poate fi retras oricînd se încalcă normele stabilite. 

35.5. Pentru utilizarea operativă a tuturor informaţiilor sau datelor referitoare la cotaţii şi tranzacţii în cadrul unei sesiuni, conducerea executivă a Bursei poate autoriza ne-Membrii pentru "accesul vizual" al SAIT-ului, eliberînd un permis de vizitator. 

35.6. Accesul la SAIT este posibil doar prin utilizarea unui cod individual şi a unei parole confidenţiale, atribuite fiecărui Agent de Bursă şi cunoscute numai de către acesta. În vederea măririi gradului de siguranţă în operarea sistemului, fiecare Agent de Bursă va trebui să-şi modifice periodic parola de acces în SAIT. 

35.7. Agentul de Bursă este responsabil de asigurarea securităţii codurilor ce i-au fost atribuite şi a echipamentului informatic care îi permite accesul la SAIT. 

35.8. Membrii Bursei poartă răspunderea exclusivă pentru utilizarea incorectă de către Agenţii lor de Bursă a sistemelor şi mecanismelor de tranzacţionare din cadrul Bursei. 

35.9. În cazul implementării la Bursă a sistemului de tranzacţionare de la distanţă, Bursa va stabili reguli şi norme suplimentare pentru reglementarea accesului Membrilor la SAIT.

 

Articolul 36. Şedinţa de tranzacţionare 

36.1. Pentru fiecare tip de valori mobiliare admise spre circulaţie la Bursă, conducerea executivă a acesteia va stabili şedinţe de tranzacţionare separate. 

36.2. Preşedintele Bursei va desemna, dintre angajaţii săi, pe Preşedintele şedinţei de tranzacţionare, care va exercita, totodată, şi atribuţiile de funcţie ale Administratorului SAIT-ului. 

36.3. Operarea în sistem şi anunţarea deschiderii şi închiderii şedinţei de tranzacţionare este competenţa exclusivă a Preşedintelui şedinţei. În mod corespunzător se vor afişa mesaje pe fiecare terminal conectat sau se vor utiliza alte modalităţi de anunţare stabilite de Bursă. 

36.4. De asemenea, de competenţa Preşedintelui şedinţei este supravegherea respectării normelor de ordine şi disciplină în timpul şedinţei de tranzacţionare şi dispune de dreptul de a exclude din sala de tranzacţionare persoanele, care au o conduită neadecvată standardelor impuse de Bursă. 

36.5. În timpul desfăşurării şedinţelor, în sala de tranzacţionare sunt strict interzise fumatul şi consumul băuturilor tari.

 

Articolul 37. Reguli generale de tranzacţionare la Bursă. Ordinele de Bursă 
37.1. Tranzacţia bursieră se efectuează pe baza ordinului introdus în SAIT de către un Agent de Bursă în numele societăţii Membre a Bursei (denumit în continuare – ordin de bursă). 

37.2. Ordinul de bursă reprezintă instrucţiunea privind oferta de cumpărare sau de vînzare a valorilor mobiliare tranzacţionate la Bursă şi se transmite fie în numele şi pe contul Membrului Bursei, fie în numele Membrului şi pe contul clientului. 

37.3. Fiecare ordin recepţionat de la client trebuie să fie înregistrat imediat în registrele interne ale Membrului, în care se vor face cel puţin următoarele înscrieri: 

a) numele societăţii pe acţiuni şi codul ISIN al valorilor mobiliare emise de către societate (atribuit de către CNPF); 

b) simbolul şi descrierea valorilor mobiliare; 

c) data şi ora la care a fost primit ordinul de bursă; 

d) tipul ordinului (Vînzare sau Cumpărare); 

e) cantitatea; 

f) preţul limită sau de piaţă; 

g) perioada pentru care este valabil ordinul; 

h) numărul ordinului în evidenţa internă a Membrului Bursei; 

i) contul pentru care se execută ordinul, informaţii referitoare la conturile de tranzacţionare ale clientului; 

j) identificarea Membrului şi Agentului de Bursă din numele căruia se introduce ordinul la Bursă; 

k) fixarea timpului introducerii ordinului în SAIT şi numărul de ordine atribuit de către acesta; 

l) orice modificare a ordinului clientului; 

m) înscrieri referitor la executarea, neexecutarea, retragerea sau anularea ordinului. 

37.4. Ordinele vor fi preluate şi transmise spre executare la Bursă cu respectarea de către Membri a următoarelor condiţii: 

a) pentru ordinele de cumpărare pe contul clienţilor trebuie să fie asigurată existenţa disponibilului bănesc în contul Membrului, deschis în banca de decontare a BVM, necesar acoperirii valorii tranzacţiei sau existenţa marjei de acoperire în contul DNVM – pentru tranzacţiile cu valori mobiliare, admise la DNVM. Regula dată nu se răsfrînge asupra tranzacţiilor: 

- cu participarea agentului de decontare în cadrul DNVM; 

- de schimb; 

- în alte cazuri specificate de Regulamente speciale instituite de BVM şi coordonate cu CNPF; 

b) pentru ordinele de vînzare Membrul trebuie să se asigure referitor la existenţa valorilor mobiliare pe contul clientului, precum şi să se convingă că valorile mobiliare sînt libere de careva restricţii (gaj, blocare etc.); 

c) pentru ordinele limită preţul limită trebuie să se încadreze în parametrii procentuali admişi, potrivit art.42 din Reguli, în raport cu preţul de referinţă al şedinţei precedente pentru valoarea mobiliară; 

d) pentru ordinele directe trebuie să fie respectate cerinţe speciale, stabilite în articolul 44 al Regulilor BVM; 

e) ordinele clientului trebuie transmise imediat spre executare la Bursă sub forma şi în ordinea în care au fost recepţionate de la clienţi; 

f) ordinele clienţilor se execută prioritar în raport cu propriile ordine ale Membrului; 

g) în cazul anulării sau revocării ordinului de bursă, mijloacele băneşti/valorile mobiliare vor fi rambursate clientului integral în modul stabilit de actele normative în vigoare şi condiţiile contractului. 

37.5. În ordinele de bursă preţul valorilor mobiliare pentru o singură unitate vor fi exprimate în unităţi întregi (lei), cu două semne zecimale (bani). 

37.6. Pentru pachetele de acţiuni cu o valoare de pînă la 1000 lei, se permite executarea de către brokerul de serviciu – membru al Bursei de Valori a ordinelor la vînzare din numele clientului – persoană fizică, în conformitate cu procedura simplificată, aprobată de către Consiliul Bursei.

 

Articolul 38. Clasificarea ordinelor de bursă 

38.1. În funcţie de modul de afişare şi executare a ordinelor în SAIT se deosebesc următoarele 2 tipuri de ordine de bursă: 

a) executate în mod automatizat; 

b) executate în mod direct. 

38.2. La rîndul său, ordinele spre executare automatizată, în funcţie de perioada în care în cadrul unei şedinţe de tranzacţionare pot fi recepţionate de SAIT, se clasifică în: 

a) ordine limită; 

b) ordine de piaţă. 

38.3. Ordinele executate în mod direct de asemenea se divizează în 2 categorii: 

a) ordine directe; 

b) ordine condiţionate. 

38.4. "Ordinul limită" reprezintă un ordin de bursă, care permite Agentului de Bursă anumite limite de manevră în vederea executării tranzacţiei în condiţiile celui mai bun preţ oferit de piaţă. În ordinul limită la vînzare se va stabili preţul minimal, mai jos de care vînzătorul nu doreşte să vîndă, iar cel de cumpărare – preţul maximal, mai mare de care cumpărătorul nu doreşte să cumpere. "Ordinul limită" poate fi introdus în SAIT numai în "Perioada preţului deschis" în următoarea succesiune: ordinul-limită la vînzare pe parcursul doar a primelor două ore de la deschiderea şedinţei de tranzacţionare, iar ordinele-limită la cumpărare sînt eligibile pentru introducerea în SAIT pe parcursul întregii perioade a "preţului deschis". 

38.5. "Ordinul de piaţă" este un ordin, care poate fi introdus în SAIT doar în "Perioada preţului de piaţă" şi care poate fi executat doar la "preţul de deschidere a pieţei". 

38.6. "Preţul de deschidere a pieţei" este preţul calculat în urma citaţionării ordinelor limită introduse în cadrul perioadei de predeschidere şi reprezintă preţul tuturor tranzacţiilor, identificate de SAIT ca fiind posibile de executat la momentul în care se deschide piaţa. Calculul se efectuează de către SAIT separat, pentru fiecare valoare mobiliară, conform unui algoritm de fixing (licitaţie), care identifică preţul la care cea mai mare cantitate de valori mobiliare va putea fi tranzacţionată în baza ordinelor de bursă introduse în SAIT. 

38.7. "Ordinul direct" reprezintă un ordin, conform căruia Agentul de Bursă execută în SAIT tranzacţia la un preţ şi în volum bine determinat, fixat în prealabil de către vînzător şi cumpărător, ca urmare a unor negocieri duse în afara Bursei. 

38.8. "Ordinul condiţionat" este o ofertă de vînzare sau cumpărare a valorilor mobiliare, executarea căruia este condiţionată conform principiului "cumpăr/vînd toată cantitatea sau nimic". 

38.9. Ordinele directe şi cele condiţionate pot fi introduse pe tot parcursul programului de funcţionare al SAIT-ului în cadrul unei şedinţe de tranzacţionare. 

38.10. În funcţie de modul de afişare şi executare a ordinelor de bursă, valorile mobiliare admise spre circulaţie la Bursă pot fi negociate prin mecanismele unei pieţe interactive, organizată în Secţia de bază a Bursei, sau unei pieţe directe, organizate în Secţia tranzacţiilor directe.

 

Articolul 39. Reguli de tranzacţionare în Secţia de bază. Mecanismele pieţei bursiere interactive 

39.1. Secţia de bază a Bursei este predestinată pentru organizarea şi desfăşurarea unei pieţe interactive de tranzacţionare a valorilor mobiliare. Unicele ordine eligibile pentru Secţia de bază sînt ordinele limită şi ordinele de piaţă. 

39.2. În înţelesul prezentului articol, executarea ordinelor condiţionate nu se referă la piaţa interactivă şi mecanismul lor de tranzacţionare este reglementat de un Regulament aparte. 

39.3. În cazul tranzacţionării valorilor mobiliare pe piaţa interactivă a Bursei, şedinţa de tranzacţionare va fi alcătuită din 2 perioade:

1. perioada "preţului deschis", care include 2 etape: 

a) de predeschidere a pieţei, în care are loc introducerea ordinelor limită în SAIT; 

b) de deschidere a pieţei, în care în baza ordinelor limite se produce identificarea de către SAIT a tuturor tranzacţiilor posibile (citaţionate); se calculează şi afişează preţurile de piaţă pentru fiecare valoare mobiliară. Pe toată durata acestei etape, SAIT nu recepţionează ordine de bursă, altele decît directe sau condiţionate;  

2. perioada "preţului de piaţă", în care toate tranzacţiile pentru o valoare mobiliară se efectuează doar în baza ordinelor de piaţă, la unul şi acelaşi preţ – preţul de piaţă calculat în perioada de deschidere a zilei în care se efectuează tranzacţia pentru respectiva valoare mobiliară. Ordinele de piaţă pot fi introduse în SAIT-ul Bursei doar cu condiţia, ca preţul de piaţă să fie format): 

a) pentru valorile mobiliare, înscrise la Cota Bursei – de la 0,1% din volumul emisiunii valorilor mobiliare tranzacţionate; 

b) pentru valorile mobiliare, înregistrate în non-listingul Bursei – de la 1% din volumul emisiunii valorilor mobiliare tranzacţionate. 

39.4. Atît durata perioadei "preţului deschis", cît şi a perioadei "preţului de piaţă" va fi stabilită din timp de către conducerea executivă a Bursei, în limitele orarului de funcţionare al SAIT-ului. Orice modificare a duratei perioadelor în cauză se va efectua conform reglementărilor stabilite pentru modificarea programului de funcţionare al SAIT-ului după coordonarea cu Preşedintele Comisiei Naţionale a Pieţei Financiare. 

39.5. SAIT va forma registrul ordinelor recepţionate, atribuindu-i fiecărui ordin un număr de înregistrare, conform perioadei de timp în care a fost recepţionat şi un număr arbitrar ales de către SAIT în momentul înregistrării. 

39.6. Un ordin introdus în SAIT în Secţia de bază poate fi modificat sau revocat în următoarea ordine: 

a) ordinul limită poate fi modificat sau revocat numai la etapa de predeschidere a pieţei, adică pînă în momentul determinării preţului de piaţă, cu excepţia ordinelor limită la vînzare, care pot fi modificate în termenul stabilit în art.38.4. al Regulilor BVM. Modificarea ordinelor limită se referă la preţul şi cantitatea valorilor mobiliare, orice alte modificări nu pot fi introduse; 

b) ordinul de piaţă poate fi modificat sau revocat numai în decursul perioadei preţului de piaţă. Modificarea ordinelor de piaţă se referă la cantitatea valorilor mobiliare, orice alte modificări nu pot fi introduse. 

39.7. Ordinul de bursă, odată introdus în SAIT, rămîne valabil şi se supune regulilor Bursei pînă cînd: expiră, este retras, este executat, este anulat de către Bursă. 

39.8. Toate ordinele limită necitaţionate, inclusiv cele parţial necitaţionate, la sfîrşitul perioadei preţului deschis pot fi anulate sau vor fi transferate pentru şedinţele următoare pînă la executarea, retragerea sau anularea lor. Ordinele limită necitaţionate vor fi transferate ca ordine limită, iar ordinele de piaţă necitaţionate vor fi convertite în ordine limită. 

39.9. Negocierile se consideră finalizate, atunci cînd SAIT începe procedura de identificare a tuturor tranzacţiilor posibile (citaţionarea ordinelor) şi de calculare a preţului de deschidere a pieţei.

 

Articolul 40. Calcularea preţului de piaţă 

40.1. Preţul valorilor mobiliare se calculează pentru fiecare valoare mobiliară în parte prin algoritmul de fixing, care identifică preţul la care cea mai mare cantitate de valori mobiliare ale unui emitent (de o anumită clasă) va putea fi tranzacţionată în baza ordinelor de bursă introduse în SAIT. 

40.2. În anumite circumstanţe, acest algoritm va da mai multe preţuri sau nu va da preţul de deschidere a pieţei. În asemenea cazuri se aplică următoarele reguli: 

1. În cazul în care un volum maxim de tranzacţii s-ar putea efectua la mai multe preţuri, preţul de piaţă va fi cel, la care numărul cumulativ de valori mobiliare din ordinele posibile la vînzare va fi egal cu numărul de valori mobiliare posibile la cumpărare. Dacă această cerinţă este satisfăcută de mai multe preţuri, atunci se alege preţul vînzătorului. 

2. Dacă numărul cumulativ de valori mobiliare din ordinele posibile la vînzare şi cumpărare, care pot fi citaţionate, nu sînt egale la orice preţ posibil de deschidere, atunci va fi ales preţul, la care numărul cumulativ de ordine la vînzare va fi mai mare decît numărul cumulativ de ordine la cumpărare. Dacă această cerinţă este satisfăcută de mai multe preţuri, atunci se alege preţul vînzătorului. 

3. În cazul în care primele două reguli nu oferă preţul de deschidere a pieţei, atunci se va alege preţul la care diferenţa dintre numerele cumulative de ordine la vînzare şi cumpărare este mai aproape de zero. Dacă această cerinţă este satisfăcută de mai multe preţuri, atunci se alege preţul vînzătorului. 

40.3. Dacă formula aplicată nu va da preţul de deschidere a pieţei, atunci se va calcula mărimea medie ponderată a cel puţin 10 ordine de sens opus, care va servi drept preţ de deschidere a pieţei. Dacă în registrul de ordine al SAIT-ului sînt mai puţin de 10 ordine de sens opus pentru o singură valoare mobiliară, atunci preţul de piaţă nu poate fi calculat şi ordinele de bursă pentru respectivele valori mobiliare vor fi transferate pentru şedinţa următoare de tranzacţionare.

 

Articolul 41. Executarea ordinelor de către SAIT la etapa de deschidere a pieţei 
41.1. Toate ordinele de cumpărare cu preţul mai mare (mai bun) decît preţul de piaţă şi toate ordinele de vînzare cu preţul mai mic (mai bun) decît preţul de piaţă se vor executa integral, în măsura în care cantitatea de valori mobiliare este suficientă. 

41.2. După alocarea ordinelor cu preţuri mai bune, ordinele cu preţul egal cu preţul de piaţă sînt executate în ordinea crescătoare a numărului arbitrar. 

41.3. Dacă este necesară o alocare în cazul a două sau mai multe ordine cu preţul egal cu preţul de piaţă şi la care numerele arbitrare sînt egale, se utilizează principiul precedentei şi alocarea are loc în ordinea cronologică introducerii ordinului în SAIT. 

41.4. În momentul stabilirii preţului de piaţă, SAIT va face imediat public preţul de piaţă, precum şi tranzacţiile executate la acest preţ, şi toate tranzacţiile ulterioare pentru o valoare mobiliară, în cadrul şedinţei curente de tranzacţionare, se vor efectua la acelaşi preţ – preţul de piaţă.

 

Articolul 42. Variaţia maximă de preţ admisă în cadrul unei şedinţe de tranzacţionare 
42.1. Pentru a proteja societăţile înscrise la Cota Bursei de afectarea preţului valorilor mobiliare emise de către ele, Bursa stabileşte pentru tranzacţiile executate în Secţia de bază o variaţie maximă a preţului unei valori mobiliare a emitenţilor înscrişi la Cotă, ca fiind un procent de cel mult +/-25% în raport cu preţul de referinţă al şedinţei precedente, dar pentru o perioadă nu mai mare de o lună. 

42.2. SAIT nu va accepta în Secţia de bază ordine de bursă al căror preţ depăşeşte variaţia maximă de preţ, admis pentru o valoare mobiliară într-o şedinţă de tranzacţionare. 

42.3. În condiţii deosebite, care ar provoca o schimbare majoră în stabilirea unui nou preţ de piaţă a unei valori mobiliare, Preşedintele Bursei, în cazurile specificate în procedura respectivă, poate dispune modificarea sau suspendarea limitei stabilite la art.42.1. pînă la stabilizarea preţului.

 

Articolul 43. Reguli de tranzacţionare în Secţia tranzacţiilor directe. Mecanismele pieţei bursiere directe 

43.1. Secţia de tranzacţionare directă a Bursei este predestinată în exclusivitate pentru: 

a) organizarea tranzacţiilor de vînzare/cumpărare specială, iniţiate de Bursă sau DNVM în cazul, în care Membrul Bursei nu şi-a onorat obligaţiunile de decontare în cadrul tranzacţiilor executate la Bursă (cu excepţia tranzacţiilor cu marjă de acoperire); 

b) executarea de către Membri a ordinelor directe ale clienţilor săi, în cazurile şi condiţiile stabilite la prezentul articol. 

43.2. Unicele ordine eligibile pentru Secţia Tranzacţiilor Directe sînt ordinele directe, care pot fi introduse în SAIT pe parcursul întregului program de funcţionare a SAIT-ului. 

43.3. Preţurile fixate la executarea tranzacţiilor directe nu pot fi tratate ca preţuri de piaţă şi vor fi raportate publicului distinct de cel de piaţă. 

43.4. Un Membru este în drept să execute tranzacţii directe la Bursă doar în cazurile în care se întruneşte una din următoarele condiţii: 

a) execută o tranzacţie de vînzare – cumpărare sau de schimb – în conformitate cu condiţiile speciale, stabilite în art. 44 al prezentelor Reguli, pentru Secţia Tranzacţiilor Directe; 

b) execută o tranzacţie de tip REPO; 

c) execută un ordin al cărui obiect de tranzacţionare sînt valorile mobiliare pentru care se realizează condiţiile ofertei publice pe piaţa secundară; 

d) execută ordinul clientului privind realizarea dreptului său la valorile mobiliare gajate; 

e) execută o tranzacţie de răscumpărare în conformitate cu Legea privind societăţile pe acţiuni; 

f) execută tranzacţii speciale; 

g) execută tranzacţii rezultate în urma desfăşurării licitaţiilor cu strigare cu pachete unice de valori mobiliare; 

h) execută tranzacţii de vînzare – cumpărare în temeiul Legii cu privire la piaţa valorilor mobiliare. 

43.5. Orice abatere de la normele prezentului articol se va considera ca încălcare a regimului bursier cu un grad ridicat de responsabilitate, cu aplicarea măsurilor disciplinare corespunzătoare.

 

Articolul 44. Condiţii speciale pentru tranzacţiile de vînzare-cumpărare, schimb şi REPO, executate în Secţia Tranzacţiilor Directe 

44.1. Pentru tranzacţiile de vînzare-cumpărare şi schimb, executate în Secţia Tranzacţiilor Directe, se stabilesc următoarele condiţii speciale, fără a se omite vreo una:

1. pentru tranzacţiile cu valori mobiliare, înscrise la Cota Bursei: 
a) se stabileşte oscilaţia maximă a preţului de la ultimul preţ de piaţă: 

- nivelul 1 de Cotare +/-5% pentru fiecare valoare mobiliară; 

- nivelul 2 de Cotare +/-15% pentru fiecare valoare mobiliară; 

b) ultimul preţ de piaţă se va considera preţul, la formarea căruia au participat valorile mobiliare în cantitate de nu mai puţin de 0,1% din volumul emisiunii; 

c) mărimea pachetului minim de valori mobiliare admisibil constituie: 

- nivelul 1 de Cotare 5% din volumul emisiunii; 

- nivelul 2 de Cotare 1% din volumul emisiunii; 

d) tranzacţia directă poate fi efectuată doar pe parcursul a 5 zile lucrătoare de la data formării ultimului preţ de piaţă în Secţia de bază; 

2. pentru tranzacţiile cu valori mobiliare, înregistrate în non-listingul Bursei: 

a) se stabileşte oscilaţia maximă a preţului de la ultimul preţ de piaţă în limitele +/-15% pentru fiecare valoare mobiliară; 

b) ultimul preţ de piaţă se va considera preţul, la formarea căruia au participat valorile mobiliare în cantitate de nu mai puţin de 1% din volumul emisiunii; 

c) mărimea pachetului minim de valori mobiliare admisibil constituie 5% din volumul emisiunii; 

d) tranzacţia directă poate fi efectuată doar pe parcursul a 5 zile lucrătoare de la data formării ultimului preţ de piaţă în Secţia de bază. 

44.2. SAIT nu va accepta ordinele de bursă, introduse în Secţia Tranzacţiilor Directe, care nu corespund condiţiilor speciale.

44.3. Pentru tranzacţiile REPO, executate în Secţia Tranzacţiilor Directe, se stabilesc următoarele condiţii speciale, fără a se omite vreo una: 

1. Tranzacţiile REPO pot fi executate numai cu valorile mobiliare ale emitenţilor care întrunesc următoarele condiţii: 

a) valoarea capitalului social al emitentului este mai mare de 1 milion de lei; 

b) emitentul desfăşoară activitate timp de cel puţin 3 ani şi, în ultimii 2 ani, a obţinut profit net; în cazul băncilor comerciale – desfăşurarea activităţii timp de cel puţin un an şi finalizarea acestuia cu rezultat financiar pozitiv. 

2. Contractul REPO trebuie să prevadă că, în cazul în care vînzătorul iniţial al tranzacţiei REPO nu a răscumpărat valorile mobiliare în termenul prevăzut de contract, cumpărătorul iniţial este obligat, nu mai tîrziu de 5 zile lucrătoare din data expirării termenului de răscumpărare, să expună valorile mobiliare spre vînzare ca pachet unic în conformitate cu Regulamentul privind organizarea şi efectuarea tranzacţiilor cu pachete unice de valori mobiliare şi cu pct.3 şi pct.4 din prezentul articol. 

3. Cererea de vînzare a valorilor mobiliare prin pachet unic se depune pe un termen de 10 zile lucrătoare, cu preţul răscumpărării, stipulat în contract. 

4. În cazul în care valorile mobiliare nu au fost vîndute în termenul indicat, acestea rămîn în proprietatea cumpărătorului iniţial, iar tranzacţia REPO se consideră finalizată.

[Art.44 modificat prin Hot.CNPF nr.34/9 din 10.07.2009, în vigoare 17.07.2009] 

 

Articolul 45. Alte tipuri de tranzacţii executate la Bursă 
45.1. Prezentul articol dă noţiunea tranzacţiei de tip "cross", stabileşte reguli şi mecanisme pentru tranzacţionarea pachetelor unice (indivizibile) de valori mobiliare şi tranzacţiile speciale. 

45.2. O tranzacţie de tip "cross" este tranzacţia efectuată la BVM, la care participă ca intermediar atît pentru cumpărător, cît şi pentru vînzător acelaşi Membru al Bursei. 

45.3. Tranzacţionarea unui pachet unic (indivizibil) de valori mobiliare se petrece în conformitate cu Regulamentul privind organizarea şi efectuarea tranzacţiilor cu pachete unice de valori mobiliare. 

45.4. Următoarele tranzacţii sînt considerate a fi speciale: 

a) tranzacţii rezultate în urma desfăşurării licitaţiilor organizate de către organele autorităţii de Stat; 

b) tranzacţii rezultate din hotărîri judecătoreşti sau alte executări silite; 

c) alte tranzacţii speciale coordonate cu CNPF. 

45.5. Organizarea şi executarea tranzacţiilor speciale la Bursă se va efectua conform unor instrucţiuni şi regulamente aparte, elaborate cu concursul tuturor părţilor implicate şi aprobate cu CNPF.

 

Articolul 46. Anularea tranzacţiilor. Suspendarea dreptului Membrilor Bursei de a participa la tranzacţiile bursiere 

46.1. Conducătorul administraţiei Bursei sau Consiliul Bursei poate anula orice tranzacţie sau poate suspenda dreptul de a participa la tranzacţiile bursiere atît a persoanei Membre, cît şi a oricărui Agent de Bursă, dacă dispune de probe documentare, precum că s-au încălcat regulile de tranzacţionare sau de decontare, au avut loc fraude, manipulări sau excrocherii. 

46.2. În cazul neîndeplinirii de către Membrul Bursei a obligaţiunilor de plată în tranzacţiile cu marjă de acoperire, tranzacţia urmează a fi anulată, dar va fi retrasă marja, ce va servi ca recompensă: 

- în favoarea Bursei de Valori, în mărime de 4% din valoarea valorilor mobiliare; 

- în favoarea altor participanţi ai tranzacţiei – în ordinea, stabilită de către Depozitarul Naţional de Valori Mobiliare. 

46.3. În cazul, în care suspendarea dreptului de a participa la tranzacţiile bursiere este efectuată la iniţiativa, CNPF, atunci retragerea suspendării dreptului de a participa la tranzacţiile bursiere a Membrului sau Agentului de Bursă se va executa de conducerea executivă a Bursei doar la indicaţia scrisă a CNPF. 

46.4. Tranzacţiile bursiere pot fi anulate de Bursă doar pînă la executarea decontărilor finale şi în cazul în care ambele părţi ale tranzacţiei dau acordul pentru anularea ei. Anularea tranzacţiilor din iniţiativa Bursei sau CNPF nu necesită acordul unei persoane terţe. 

46.5. Anularea tranzacţiilor, suspendarea sau anularea dreptului de a participa la tranzacţiile bursiere poate fi contestată în conformitate cu legislaţia în vigoare. Înaintarea unei cereri de contestare a deciziei nu suspendă acţiunea şi executarea acesteia. 

46.6. Suspendarea dreptului de a participa la tranzacţiile bursiere, ale oricărui Membru sau Agent de Bursă poate avea loc în orice timp, inclusiv şi în decursul desfăşurării şedinţei de tranzacţionare. Dacă suspendarea a avut loc la etapa de pre-deschidere a pieţei, ordinele, introduse de către persoana în cauză, urmează a fi imediat anulate de către Administratorul Sistemului din SAIT. 

46.7. Dacă suspendarea a avut loc la etapa de deschidere a pieţei sau în perioada de piaţă, la decizia Preşedintelui Bursei sau CNPF (în cazul în care acţiunea de suspendare a fost iniţiată de aceasta), tranzacţiile executate vor urma a fi ori procesate, ori anulate. Restul ordinelor necitaţionate urmează a fi imediat anulate de către Administratorul Sistemului din SAIT. 

46.8. În cazul tranzacţiilor directe, este de asemenea la latitudinea Preşedintelui Bursei sau respectiv a CNPF de a ordona procesarea sau anularea tranzacţiei.

 

Articolul 47. Închiderea şedinţei şi comisionul de tranzacţionare 

47.1. Închiderea şedinţei de tranzacţionare se va efectua conform programului de funcţionare al SAIT-ului. După închiderea şedinţei, Bursa va transmite Membrilor rapoartele referitoare la tranzacţionare, decontare şi comision. 

47.2. Pentru efectuarea tranzacţiilor Bursa va percepe un comision de tranzacţionare, atît la vînzarea, cît şi la cumpărarea de valori mobiliare, stabilit prin decizia Consiliului Bursei. 

47.3. Comisionul este datorat Bursei în momentul confirmării de către Membrul Bursei a raportului de tranzacţionare (avizul de contract) şi va fi achitat Bursei în ziua decontării. În caz contrar, faţă de Membru vor fi aplicate penalităţi conform procedurii corespunzătoare a Bursei.

 

Articolul 48. Modul de dezvăluire a informaţiei publicului larg 
48.1. Toate informaţiile legate de tranzacţionare, cotaţii, preţuri etc. constituie proprietatea exclusivă a Bursei. 

48.2. După închiderea şedinţei de tranzacţionare, Bursa va întreprinde măsuri pentru a comunica publicului larg despre preţurile de referinţă ale valorilor mobiliare cotate în ziua respectivă la Bursă. Informaţia privind rezultatele fiecărei sesiuni de tranzacţionare, dezvăluită conform cerinţelor legislaţiei în vigoare, se plasează pînă la finele zilei de tranzacţionare pe pagina oficială web a Bursei. 

48.3. Bursa de valori publică în buletinul bursier sau în alte organe de presă, specificate în statutul său şi difuzate pe întreg teritoriul ţării, precum şi pe pagina sa oficială web, următoarea informaţie: 

a) despre valorile mobiliare admise spre circulaţie la bursă – cel puţin o dată pe lună; 

b) despre tranzacţiile efectuate la bursă – cel puţin o dată în săptămînă.

 

Capitolul VI

REGULI PRIVIND COMPENSAREA (CLEARINGUL)

ŞI DECONTAREA TRANZACŢIILOR BURSIERE 

Articolul 49. Dispoziţii generale 

49.1. Prezentul capitol stabileşte reguli şi proceduri în exclusivitate pentru efectuarea clearing-ului şi decontărilor tranzacţiilor bursiere, obiect al cărora sînt valorile mobiliare neadmise la DNVM. 

49.2. Regulile şi procedurile de clearing şi decontare, stabilite la prezentul capitol, sînt valabile pentru toate tipurile de tranzacţii executate în cadrul Bursei. Însă, în cazul în care Membrul nu-şi va onora obligaţiunile pentru o tranzacţie executată în mod direct, Bursa nu-şi va asuma obligaţiunile de asigurare a decontărilor finale, iar părţile tranzacţiei vor fi singurele responsabile (conform contractului semnat în afara Bursei), pentru nelivrarea sau neachitarea tranzacţiei. 

49.3. Este strict interzis transferul dreptului de proprietate între clienţii unui Membru al Bursei (deţinător nominal), altfel decît prin executarea unei tranzacţii bursiere, cu excepţia cazurilor prevăzute de lege. 

49.4. Decontările în cadrul tranzacţiilor bursiere cu valori mobiliare admise la DNVM se vor executa în conformitate cu Regulile şi procedurile DNVM.

 

Articolul 50. Interacţiunea Bursei cu Depozitarul Naţional de Valori Mobiliare 
50.1. Sistemele depozitare, de clearing şi de decontare ale Depozitarului Naţional de Valori Mobiliare reprezintă continuarea sistemului de tranzacţionare a Bursei şi respectiv este integrat cu sistemul Bursei pentru a asigura posibilitatea schimbului automatizat de date între Depozitarul Naţional şi Bursa. 

50.2. Înainte de începutul zilei de lucru a Bursei, sistemul Depozitarului Naţional informează automat sistemul de tranzacţionare a Bursei referitor la cantitatea valorilor mobiliare la conturile depozitare, care sînt accesibile pentru vînzare pe parcursul sesiunilor de tranzacţionare la Bursa în ziua de lucru dată. 

50.3. În cazul în care membrul introduce în sistemul de tranzacţionare a Bursei ordinul de vînzare a valorilor mobiliare (cu excepţia ordinelor, decontarea cărora trebuie să fie efectuată de către agentul de decontare al părţii terţe), Bursa asigură verificarea existenţei la contul depozitar indicat în ordin a cantităţii suficiente de valori mobiliare accesibile pentru vînzare. 

50.4. În cazul în care cantitatea valorilor mobiliare este suficientă, Bursa confirmă ordinul de vînzare şi îl acceptă; iar în cazul în care cantitatea valorilor mobiliare este insuficientă, Bursa nu confirmă ordinul de vînzare şi îl respinge. 

50.5. În cazurile neonorării obligaţiunilor de decontare în cadrul tranzacţiilor efectuate prin sistemul depozitar, Depozitarul Naţional transmite Bursei ordine de cumpărare sau vînzare a valorilor mobiliare, pentru acoperirea datoriei Membrului –participant al DNVM, care nu şi-a onorat obligaţiunile de livrare sau achitare în cadrul tranzacţiei, decontările căreia se efectuează prin Depozitarul Naţional. 

50.6. În tranzacţiile de vînzare şi cumpărare specificate la p.50.5 vînzător sau cumpărător este Depozitarul Naţional. 

50.7. Din numele Depozitarului Naţional ordinele de cumpărare şi vînzare se introduc în sistemul de negocieri de persoana împuternicită a Bursei.

 

Articolul 51. Noţiuni generale privind clearingul şi decontările la Bursă 

51.1. "Clearing" – reprezintă totalitatea acţiunilor întreprinse de Departamentul specializat al Bursei în vederea colectării, verificării, corectării şi confirmării informaţiei referitoare la tranzacţionarea valorilor mobiliare la Bursă, în perfectarea documentelor pentru executarea tranzacţiilor, precum şi în stingerea obligaţiunilor de plată reciproce între Membrii Bursei. 

51.2. "Decontarea" – reprezintă totalitatea acţiunilor întreprinse concomitent de către Membrul-Vînzător, pe de o parte, pentru a-şi onora obligaţiunile de livrare a valorilor mobiliare şi de către Membrul-Cumpărător, pe de altă parte, pentru a-şi onora obligaţiunile de plată, pentru tranzacţiile bursiere, executate în cadrul unei şedinţe de tranzacţionare. 

51.3. Decontările tranzacţiilor la Bursă se vor finaliza la "data decontării", care este momentul T+3 pentru toate tranzacţiile bursiere. Data "decontărilor finale" reprezintă T+6, care include 3 zile lucrătoare ulterioare "datei decontării", rezervate pentru procesarea de către Registratorul independent a înscrierii referitoare la trecerea dreptului de proprietate pe numele cumpărătorului. 

51.4. Simbolizarea T – reprezintă data executării tranzacţiei de vînzare-cumpărare a valorilor mobiliare în cadrul Bursei. Simbolizarea T+… – reprezintă data corespunzătoare numărului de zile lucrătoare de la data executării tranzacţiei la Bursă. 

51.5. În vederea realizării decontărilor mijloacelor băneşti, toţi Membrii Bursei vor deschide în mod obligatoriu un cont de decontare la banca de decontare, numită şi împuternicită de BVM şi DNVM să efectueze transferurile monetare în cadrul tranzacţiilor cu valori mobiliare, executate la Bursă. 

51.6. Fiecare Membru în mod obligatoriu va efectua de sine stătător decontările privind tranzacţiile sale la Bursă şi nu poate apela la un agent de decontare, decît în cazul, în care execută o tranzacţie cu participarea agentului de decontare prin intermediul DNVM.

 

Articolul 52. Documente şi rapoarte, aferente decontărilor la Bursă 
52.1. Îndată, după executarea tranzacţiei la Bursă, SAIT va genera separat pentru Membrul-Vînzător şi Membrul-Cumpărător cîte un Aviz de Contract, în care vor fi indicate condiţiile contractului încheiat în procesul negocierilor. 

52.2. Avizul de contract reprezintă documentul, standardizat de Bursă, care certifică încheierea şi detaliile tranzacţiei, executate de către Membru la Bursă şi serveşte drept bază pentru a confirma oficial clientului său despre executarea ordinului de bursă. Termenul extrem pentru expedierea confirmării clientului, precum că tranzacţia a fost încheiată, reprezintă momentul T+1. 

52.3. Avizul de contract include următoarea informaţie: 

a) numărul de ordine al tranzacţiei, atribuit de SAIT; 

b) data negocierilor şi data decontărilor; 

c) părţile Vînzătorului şi Cumpărătorului (identificarea Membrului, Agentului de Bursă, care a executat tranzacţia, precum şi codul lui de identificare); 

d) numele emitentului şi numărul de înregistrare (codul ISIN), atribuit de CNPF valorilor mobiliare emise de către acesta; 

e) numărul de acţiuni negociate, preţul pentru o unitate şi valoarea totală a contractului; 

f) date cu privire la comisionul datorat Bursei, alte plăţi şi impozite; 

g) valoarea totală spre plată. 

52.4. După închiderea şedinţei de tranzacţionare SAIT de asemenea va genera, după forma şi modelul stabilit în respectivele proceduri, următoarele rapoarte: 

a) Raportul general, care conţine date şi informaţii generalizatoare privind tranzacţiile executate cu valorile mobiliare ale fiecărui emitent; 

b) Registrul de vînzare-cumpărare, care reprezintă înscrieri separate referitoare la toate tranzacţiile încheiate în cadrul unei şedinţe de tranzacţionare, structurate pe fiecare Membru al Bursei; 

c) Raportul poziţiilor deschise, care reprezintă lista tuturor ordinelor de bursă neexecutate, expuse spre tranzacţionare în Secţia de bază a Bursei (total şi separat pentru fiecare Membru al Bursei). 

52.5. Listarea rapoartelor va începe îndată după închiderea şedinţei de tranzacţionare şi este funcţia fiecărui Membru al Bursei de a recepţiona Avizele de contract dintr-un loc anumit, indicat de Bursă. 

52.6. Rapoartele indicate vor fi expediate CNPF în termenul maximal admisibil T+1, ora 12.00. 

52.7. Membrii Bursei îndată, după recepţionarea Avizelor de contract şi a Registrului de vînzare-cumpărare, vor efectua verificarea datelor şi, în cazul în care vor depista careva neconcordanţe, vor comunica în scris Bursei şi vor întreprinde măsuri ca acestea să fie elucidate pînă la momentul T+1, ora 12.00. 

52.8. Dacă, către timpul indicat la art.52.7 Membrul nu prezintă Bursei în scris obiecţii faţă de datele din Avizul de contract sau Registrul de vînzare-cumpărare, atunci acestea se consideră a fi confirmate de către Membru şi, respectiv, dînsul îşi asumă toate obligaţiunile de decontare, conform datelor din documentele indicate.

 

Articolul 53. Onorarea de către Membru a obligaţiunilor de livrare a valorilor mobiliare 

53.1. Membrul-Vînzător, odată confirmînd datele din Avizul de contract, este obligat ca în termenul maximal admisibil T+1 să prezinte Departamentului specializat al Bursei următoarele documente standardizate de către Bursă: 

a) certificatele de livrare, separat pentru toate valorile mobiliare livrate (atît materializate, cît şi nematerializate), care confirmă livrarea conform Avizelor de contract incluse în Registrul de vînzare-cumpărare; 

b) certificatele valorilor mobiliare materializate, andosate de Bursă conform procedurii stabilite, sau procura de transfer a valorilor mobiliare nematerializate în număr suficient pentru ca Membrul să-şi poată onora la data decontărilor obligaţiunile sumare de livrare. 

53.2. Membrul poartă responsabilitate deplină pentru livrarea valorilor mobiliare şi garantează că: 

a) valorile mobiliare livrate sînt valabile, nu sînt falsificate şi nici grevate cu careva obligaţiuni; 

b) persoana semnatară este posesorul înregistrat în Registrul acţionarilor şi este juridic aptă şi competentă să semneze; 

c) semnăturile pe andosament şi pe procurile de transfer a valorilor mobiliare sînt autentice. 

53.3. În cazul apariţiei cărorva disensiuni în documentele prezentate, Membrului i se acordă termenul maximal admisibil T+2 pentru înlăturarea lor. 

53.4. Dacă către momentul T+3, pînă la ora 12.00 Membrul nu şi-a onorat integral sau parţial obligaţiunile de livrare, atunci dînsul poate acoperi insuficienţa valorilor mobiliare din contul său propriu. Membrul nu este în drept să împrumute valori mobiliare pentru a acoperi insuficienţa lor. 

53.5. În cazul, în care către momentul T+3 Membrul nu reuşeşte să-şi onoreze obligaţiunile de livrare a valorilor mobiliare, Bursa este în drept să iniţieze procedura de cumpărare specială (buy-in special), conform prevederilor art.56 al prezentelor Reguli. Apelarea la această procedură atrage după sine penalizarea societăţii Membre, care a efectuat vînzarea iniţială, cu 0,5% din valoarea tranzacţiei şi suspendarea acesteia de la negocieri pînă la rezolvarea situaţiei.

 

Articolul 54. Onorarea de către Membrii Bursei a obligaţiunilor de decontare a mijloacelor băneşti 

54.1. Membrul-Cumpărător, odată confirmînd datele din Avizul de contract, este obligat în termenul T+1 să prezinte Departamentului specializat al Bursei cererea-tip de înregistrare a valorilor mobiliare. 

54.2. Membrul poartă responsabilitate deplină pentru existenţa în contul lui special, deschis în banca de decontare a Bursei, a disponibilului bănesc necesar acoperirii valorii tranzacţiei şi garantează că semnăturile pe Cererea de înregistrare a valorilor mobiliare sînt autentice, cu excepţia cazurilor indicate în prezentele Reguli. 

54.3. În vederea stingerii obligaţiunilor reciproce între Membrii Bursei, rezultate din Registru de vînzare-cumpărare, Bursa, nu mai tîrziu de momentul T+1, va transmite fiecăruia Raportul de compensare şi decontare finală, întocmit de Departamentul specializat al Bursei. 

54.4. Concomitent, în baza contractului încheiat între BVM şi banca de decontare, Bursa va expedia băncii de decontare bilanţul decontărilor finale, după forma stabilită, în baza căreia banca de decontare va verifica conformitatea ordinelor de plată emise de către Membrii debitori în favoarea contului special al Bursei pentru respectiva dată de decontare. 

54.5. Membrii Bursei, cu poziţii nete negative (poziţii debitoare) în Raportul de compensare şi decontare finală, vor emite ordine de plată în favoarea contului Bursei deschis în banca de decontare şi le vor transmite spre executare băncii de decontare în termenul maximal admisibil T+2, pînă la ora 12.00. 

54.6. Banca de decontare în termenul maximal admisibil T+3, ora 12.00 va verifica şi va informa Bursa despre conformarea ordinelor de plată, emise de către Membrii debitori, cu poziţiile nete negative din bilanţul pentru decontarea finală a operaţiunilor. 

54.7. După efectuarea acestor verificări, în cazul în care nu există neconcordanţe şi plăţile au fost efectuate, Bursa va transmite setul de documente, recepţionate de la Membrii-Vînzători şi Membrii-Cumpărători, Registratorului independent pentru a procesa transferul dreptului de proprietate în numele posesorului nou. 

54.8. Dacă se constată, că nu există suficiente disponibilităţi în contul de decontare al Membrului debitor, adică acesta nu şi-a onorat obligaţiunile de plată conform compensărilor reciproce între Membri, atunci Bursa este în drept să utilizeze mijloacele Fondului de garanţie, iar în cazul insuficienţei acestora şi să iniţieze procedura de vînzare specială (sale-in special), conform prevederilor art.57 al prezentelor Reguli. Apelarea la aceste proceduri atrage după sine penalizarea societăţii Membre care a efectuat cumpărarea iniţială cu 0,5% din valoarea tranzacţiei şi suspendarea acesteia de la negocieri pînă la rezolvarea situaţiei.

 

Articolul 55. Proceduri de decontare finală 

55.1. Bursa va emite ordine de plată în favoarea Membrilor creditori doar după recepţionarea de la Registratorul independent a notificării, precum că valorile mobiliare sînt înregistrate în numele posesorului nou, în conformitate cu cererea de înregistrare. 

55.2. Îndată, după recepţionarea de la Registratorul independent al extrasului din registru pe numele posesorului nou (termenul maximal admisibil T+6), Bursa va recurge la procedurile de decontare finală, după cum urmează: 

a) va emite ordine de plată în favoarea Membrilor cu poziţii nete pozitive (poziţii creditoare) în Raportul de compensare şi decontare finală şi le va transmite spre executare la Banca de decontare;. 

b) Banca de decontare nu mai tîrziu de momentul T+7, ora 15.00 va informa Bursa despre executarea decontărilor finale conform bilanţului decontărilor finale. 

55.3. Toate transferurile de mijloace băneşti sînt definitive şi nu sînt rambursabile.

 

Articolul 56. Neonorarea obligaţiunilor de livrare a valorilor mobiliare. Proceduri de executare a operaţiunii de cumpărare specială (buy-in special) 

56.1. În cazul, în care Membrul nu şi-a onorat obligaţiunile de livrare a valorilor mobiliare, Bursa, în scopul acoperirii datoriei lui, va iniţia procedura de cumpărare specială (buy-in special), independent de faptul dacă aceasta a depus o cerere de răscumpărare sau nu. 

56.2. La indicaţia Preşedintelui Bursei, Administratorul SAIT-ului va introduce în Secţia tranzacţiilor directe un ordin de bursă de cumpărare a valorilor mobiliare, care trebuiau să fie livrate de către Membru, la cele mai avantajoase condiţii, ţinînd cont de faptul, că Bursa trebuie să-şi îndeplinească obligaţiunile de livrare integral. 

56.3. Este la latitudinea Bursei de a decide executarea operaţiunii de cumpărare specială la condiţii considerate nefavorabile, nici Bursa, nici o persoană cu funcţii de răspundere sau angajaţii ei nu poartă răspundere pentru efectuarea sau neefectuarea operaţiunii de cumpărare specială. 

56.4. Pentru a efectua plata pentru valorile mobiliare tranzacţionate printr-o operaţiune de cumpărare specială, Bursa va utiliza mijloacele băneşti virate de cumpărătorul acestor valori mobiliare în tranzacţia iniţială. 

56.5. În cazul, în care operaţiunea de cumpărare specială se execută la un preţ mai mare decît cel din tranzacţia iniţială, atunci Bursa va recurge la utilizarea mijloacelor Fondului de garanţie. Membrul, din vina căruia s-a iniţiat procedura indicată, este obligat ca în termen de 48 ore să întregească Fondul de garanţie din contul său propriu. 

56.6. Toate cheltuielile suportate de către Bursă în vederea asigurării livrării valorilor mobiliare vor fi în mod obligatoriu compensate de către Membrul, care nu şi-a onorat obligaţiunile. 

56.7. În cazul, în care operaţiunea de cumpărare specială se execută la un preţ mai mic decît cel din tranzacţia iniţială, atunci Bursa va vira diferenţa de mijloace băneşti în Fondul de garanţie. 

56.8. Dacă Bursa, în decursul a 3 şedinţe consecutive de tranzacţionare, nu reuşeşte să execute operaţiunea de cumpărare specială, atunci ea va emite ordine de plată şi va rambursa Membrului-cumpărător în tranzacţia iniţială mijloacele băneşti decontate de către acesta, iar contractul urmează a fi anulat. 

56.9. În cazul, în care Membrul-Vînzător nu-şi onorează obligaţiunile de livrare a valorilor mobiliare în cadrul a mai multor Avize de contract, iar Bursa nu reuşeşte să asigure integral livrarea, atunci Membrul-Cumpărător va repartiza valorile mobiliare între clienţii săi în mod proporţional. Similar, adică proporţional, se calculează şi compensaţia prejudiciilor cauzate. 

56.10. Dacă Membrul, pînă la executarea operaţiunii de cumpărare specială, reuşeşte să-şi îndeplinească obligaţiunile de livrare a valorilor mobiliare, Bursa va retrage ordinul de cumpărare specială şi va permite acestuia să finalizeze tranzacţia. 

56.11. Indiferent de circumstanţe faţă de Membru vor fi aplicate sancţiuni administrative şi pecuniare prevăzute la art.53.5. al prezentelor Reguli.

 

Articolul 57. Neonorarea obligaţiunilor de decontare a mijloacelor băneşti. Proceduri de executare a operaţiunii de vînzare specială (sale-in special) 

57.1. În cazul, în care Membrul nu şi-a onorat obligaţiunile de decontare a mijloacelor băneşti, Bursa, în scopul acoperirii datoriei lui, va recurge la utilizarea Fondului de garanţie şi/sau va iniţia procedura de vînzare specială (sale-in special), independent de faptul dacă acesta a depus o cerere de vînzare sau nu. 

57.2. La indicaţia Preşedintelui Bursei, Administratorul SAIT-ului va introduce în Secţia tranzacţiilor directe un ordin de bursă de vînzare specială a valorilor mobiliare, neachitate de către Membrul-Cumpărător în tranzacţia iniţială, la cele mai avantajoase condiţii, ţinînd cont de faptul, că Bursa trebuie să-şi îndeplinească obligaţiunile de decontare integral. 

57.3. Este la latitudinea Bursei de a decide executarea operaţiunii de vînzare specială la condiţii considerate nefavorabile. Nici Bursa, nici o persoană cu funcţii de răspundere sau angajaţii ei nu poartă răspundere pentru efectuarea sau neefectuarea operaţiunii de vînzare specială. 

57.4. În cazul, în care operaţiunea de vînzare specială se execută la un preţ mai mic decît cel din tranzacţia iniţială, atunci Bursa va recurge la utilizarea mijloacelor Fondului de garanţie. Membrul, din vina căruia s-a iniţiat procedura indicată, este obligat ca în termen de 48 ore să întregească Fondul de garanţie din contul său propriu. 

57.5. Dacă nici mijloacele Fondului de garanţie nu sînt suficiente pentru achitarea completă a datoriei, atunci Membrul vinovat este obligat să compenseze de sine stătător mijloacele insuficiente. 

57.6. Toate cheltuielile suportate de către Bursă în vederea asigurării decontărilor monetare vor fi în mod obligatoriu compensate de către Membrul, care nu şi-a onorat obligaţiunile. 

57.7. În cazul în care operaţiunea de vînzare specială se execută la un preţ mai mare decît cel din tranzacţia iniţială, atunci Bursa va vira diferenţa de mijloace băneşti în Fondul de garanţie. 

57.8. Dacă în decursul a 3 şedinţe consecutive de tranzacţionare Bursa nu reuşeşte să execute operaţiunea de vînzare specială, atunci ea va retrage din SAIT ordinul de vînzare şi va recurge la anularea tranzacţiei. Valorile mobiliare respective urmează a fi rambursate posesorului în modul stabilit de legislaţie. 

57.9. Dacă Membrul, pînă la executarea operaţiunii de vînzare specială, reuşeşte să-şi îndeplinească obligaţiunile de decontare monetară, Bursa va retrage din SAIT ordinul de vînzare şi va permite acestuia să finalizeze tranzacţia. 

57.10. Indiferent de circumstanţe, faţă de Membru vor fi aplicate sancţiuni administrative şi pecuniare prevăzute la art.53.5 al prezentelor Reguli.

 

Articolul 58. Privind formarea şi alimentarea fondului de garanţie 

58.1. În vederea asigurării decontărilor în cadrul negocierilor bursiere cu valori mobiliare, Bursa formează un Fond de garanţie, valoarea minimal admisibilă al căruia va corespunde unui raport de 30% din valoarea capitalului minimal propriu. 

58.2. Sursa de bază pentru formarea Fondului de garanţie va servi virările în contul acestui Fond din veniturile globale anuale ale Bursei, aprobate la formarea bugetului ei. Virările în contul Fondului de garanţie pot înceta doar în cazul în care s-a atins mărimea minimal admisibilă stabilită. 

58.3. Drept surse adăugătoare de formare a Fondului de garanţie al Bursei vor servi toate încasările Bursei urmate din aplicarea sancţiunilor pecuniare faţă de Membri, precum şi valoarea veniturilor globale anuale în partea ce depăşeşte cheltuielile anuale globale ale Bursei. 

58.4. Fondul de garanţie al Bursei se utilizează doar pentru amortizarea datoriilor între Membri, rezultate din neonorarea obligaţiunilor lor de decontare în cadrul tranzacţiilor executate la Bursă, astfel precum e prevăzut la art.56 şi 57 ale prezentelor Reguli. 

58.5. Mijloacele Fondului de garanţie, în partea ce depăşesc mărimea lui minimal admisibilă, pot fi utilizate doar în scopuri de renovare tehnică şi dezvoltare a Bursei, în baza deciziei adoptate de Consiliul Bursei. 

58.6. Fondul de garanţie, utilizat în vederea amortizării datoriilor între Membri, rezultate din neonorarea obligaţiunilor lor de decontare în cadrul Bursei, urmează a fi întregit de către Membrul vinovat în cel mult două zile lucrătoare. În caz contrar, faţă de Membrul dat se vor aplica suplimentar penalităţi în mărime de 0,1% de la suma îndatorată, pentru fiecare zi restantă.

 

Articolul 59. Decontările în valută străină pentru tranzacţiile rezultate cu implicarea nerezidenţilor 

59.1. În cadrul tranzacţiilor rezultate cu implicarea nerezidenţilor, procedura de decontare în valută străină va fi următoarea: 

a) Suma mijloacelor băneşti transferată pe contul membrului BVM – cumpărător, deschis la banca de decontare a BVM, în valută străină echivalentă la cursul oficial al Băncii Naţionale a Moldovei din ziua transferului, trebuie să asigure suma, exprimată convenţional în lei, necesară acoperirii preţurilor acţiunilor, calculate în corespundere cu valoarea iniţială propusă. 

b) Membrul BVM – cumpărător, la introducerea ordinului bursier de procurare în SAIT al BVM, trebuie să asigure în contul său de decontare existenţa sumei în valută străină echivalentă la cursul oficial al Băncii Naţionale a Moldovei, care se constituie din valoarea acţiunilor procurate în cadrul licitaţiilor, precum şi impozitele şi taxele aferente tranzacţiei. În cadrul regimului interactiv existenţa disponibilului bănesc se va asigura la momentul introducerii în SAIT a ordinului de procurare, iar pînă la ziua T+1 se va asigura diferenţa în cazul schimbării cursului valutar. 

c) În termen maximal admisibil T+2 (T – data încheierii tranzacţiei) membrul BVM – cumpărător urmează să asigure la contul de decontare al DNVM suma în valută străină echivalentă la cursul oficial al Băncii Naţionale a Moldovei la ziua transferului, corespunzătoare valorii acţiunilor procurate, inclusiv, taxele necesare. 

d) În cazul în care, după desfăşurarea licitaţiei cu strigare a pachetului unic de acţiuni / înregistrării tranzacţiei, cursul valutar va scădea, Membrul BVM – cumpărător va asigura transferul suplimentar, la contul de decontare al DNVM, la data finală a decontărilor tranzacţiei, care este momentul T+3 pînă la ora 12.00, diferenţa de curs valutar, rezultată din decontările mijloacelor băneşti, echivalentă la cursul oficial al Băncii Naţionale a Moldovei la data transferului. În cazul în care cursul valutar va creşte diferenţa se va restitui cumpărătorului. 

e) Imediat după transferul mijloacelor băneşti de către DNVM la contul de decontare al membrului BVM – vînzător, acesta urmează să transfere mijloacele băneşti vînzătorului, nu mai tîrziu de ora 15.00 a zilei T+3.

 

Capitolul VII

ACTIVITATEA DE CONSULTING 

Articolul 60. Prestarea de către Bursă a serviciilor de consulting 
60.1. În baza licenţei de bază pentru activitatea bursieră, Bursa prestează servicii de consulting ca activitate conexă. 

60.2. Această activitate include prestarea serviciilor în domeniul activităţii licenţiate şi consultanţă acordată participanţilor la piaţă în orice problemă legată de structura de capital, reorganizarea societăţii pe acţiuni, răscumpărarea sau achiziţionarea de către aceasta a valorilor sale mobiliare plasate, efectuarea ofertei publice pe piaţa secundară. 

60.3. Informaţia despre clienţii, beneficiari ai serviciilor de consulting este confidenţială şi nu poate fi divulgată. 

60.4. Pentru prestarea serviciilor de consulting Bursa va desemna persoane din cadrul colaboratorilor Bursei, care vor corespunde următoarelor cerinţe de calificare: 

a) deţin certificate de calificare cu dreptul de a activa pe piaţa valorilor mobiliare, eliberate de CNPF; 

b) au studii superioare în unul din domeniile: economic, financiar şi/sau juridic; 

c) au experienţă de minim 1 an pe piaţa valorilor mobiliare; 

d) au conduită ireproşabilă în activitatea pe piaţa valorilor mobiliare. 

60.5. Persoanelor prestatoare de servicii de consulting le este interzis: 

a) Să recomande investiţii care ar determina realizarea de profituri personale sau pentru persoanele sale afiliate; 

b) Să acţioneze în calitate de contraparte la tranzacţiile efectuate în urma recomandărilor date. 

60.6. În cazul apariţiei unei situaţii de conflict de interese persoanele desemnate pentru prestarea serviciilor de consulting vor înştiinţa despre aceasta clientul. În aceste circumstanţe serviciul va fi prestat numai după obţinerea acordului clientului. 

60.7. Pentru prestarea serviciilor de consulting Bursa va încasa taxe stabilite de Consiliul Bursei.

 

Capitolul VIII

DISPOZIŢII FINALE ŞI TRANZITORII 

Articolul 61. Intrarea în vigoare a prezentelor Reguli 
61.1. Prezentele Reguli intră în vigoare după adoptarea acestora de către CNPF şi publicarea în Monitorul Oficial al Republicii Moldova. 

61.2. La data intrării în vigoare a prezentelor Reguli se abrogă Regulile Bursei de Valori a Moldovei din 19 mai 2000, cu modificările şi completările ulterioare.

